title: Kansalliskirjaston verkkoarkisto

text: Maailmalla eri maiden kansalliskirjastot ovat aloittaneet omien maidensa verkkosivujen tallentamisprojekteja noin vuodesta 2000 lähtien, jonka jälkeen toiminta on vakiintunut monissa maissa. Perinteisesti kansalliskirjastot ovat tallentaneet oman maansa kirjallista tuotantoa arkistoihinsa kulttuuriperinnön säilyttämistarkoituksessa, mistä toiminta on laajentunut musiikin ja elokuvien kautta myös verkkosivujen kaltaisiin elektronisiin aineistoihin. Verkkoaineistojen keräämisessä eri maiden kansalliskirjastot tekevät yhteistyötä sisarorganisaatioidensa kanssa kansainvälisen katto-organisaation International Internet Preservation Consortiumin kautta.


title: Robert Kelly (sarjakuvahahmo)

text: Robert Edward Kelly on fiktiivinen hahmo, joka esiintyy Marvel Comicsin sarjakuvissa. Hän on Yhdysvaltain senaattori, joka aloitti uransa mutanttien vastaisella vaaliohjelmalla toimien "Ryhmä-X" -lehtien antagonistina. Hahmo on Chris Claremontin ja John Byrnen luoma ja se esiintyy ensimmäisen kerran "Uncanny X-Men" -sarjakuvasarjan lehdessä 133.


title: Robert Kelly (sarjakuvahahmo)

text: Senaattori Robert Kelly nähtiin ensimmäisen kerran kokoontumisessa Helvetintulen klubilla, missä mutanttiterroristi Aivo loi hänelle illuusion Ryhmä-X:n Kykloopista ammuskelemassa säteellään yleisöä. Tämän myötä hänessä heräsi mutanttivastaisuutta ja hän alkoi tukea mutanttien rekisteröimistä sekä Vahtien käyttöönottoa.


title: Robert Kelly (sarjakuvahahmo)

text: Kelly näytteli merkittävää osaa "Menneen tulevaisuuden päivät" -tarinassa. Siinä Ryhmä-X pysäyttää Mystikon ja Pahojen Mutanttien Veljeskunnan, jotka yrittävät murhata Kellyn. Ryhmä-X oli saanut tietää, että murhayrityksen onnistuttua koko mutanttikunnan tulevaisuus olisi vaarassa ja heidät kaikki olisi eliminoitu lähes täysin.


title: Robert Kelly (sarjakuvahahmo)

text: Kun Kelly esiintyi seuraavan kerran "Uncanny X-Menin" numerossa 246, hän oli naimisissa Sharonin kanssa, joka oli toiminut aikaisemmin Helvetintulen Klubilla palvelustyttönä. Tavatessaan Sebastian Shaw’n myöhemmin, Kelly järkyttyi nähdessään vaimonsa astuvan sisään entisessä palvelijanasussaan. Sharon pahoitteli tätä tosissaan ja sanoi ettei olisi pukeutunut asuun muuten kuin Kellyn ja Shawin seurassa. Sharon kuitenkin kuolee seuraavassa lehdessä, jossa hän saa surmansa sivullisena Roguen ja Vahdin taistelun aikana. Tämä saa Kellyn vastustamaan mutantteja yhä vahvemmin.


title: Robert Kelly (sarjakuvahahmo)

text: Kelly pysyi aktiivisena mutanttien vastustajana pitkään, mutta lopulta muuttui avarakatsesemmaksi ja suvaitsevaisemmaksi mutantteja kohtaan, luvaten Ryhmä-X:lle toimivansa mutanttien oikeuksien puolesta. Tämä kuitenkin koitui hänen kohtalokseen, sillä puhuessaan mutanttien puolesta mutantteja vastustava aktivisti Alan Lewis tappoi Kellyn uskottuaan tämän pettäneen ihmiset. Edes Kellyn henkivartijana toiminut Cable ei kyennyt auttamaan senaattoria vaan tämä kuoli Cablen käsivarsille.


title: Iisakki Vahe

text: Isak (Iisakki) Vahe (14. heinäkuuta 1860 Eura – 3. tammikuuta 1929 Haapavesi) oli suomalainen maanviljelijä ja kunnallisneuvos joka oli Suomalaisen puolueen kansanedustajana.


title: Iisakki Vahe

text: Vaheen vanhemmat olivat rusthollari Johan Vähävahe ja Karolina Vilhelmina Isakintytär. Hän toimi maanviljelijänä Eurassa 1881–1885, Pöytyällä 1885–1895 ja vuodesta 1895 Haapavedellä. Vahe sai kunnallisneuvoksen arvon 1928.


title: Iisakki Vahe

text: Vahe oli kansanedustajana 1907–1909 ja 1910–1917 edustaen Oulun läänin eteläistä vaalipiiriä. Hän oli Haapaveden kuntakokouksen puheenjohtajana ja kuului Haapaveden kansanopiston johtokuntaan.


title: Iisakki Vahe

text: Iisakki Vahe oli naimisissa kolme kertaa: 1885–1890 Amanda Maria Lukkolan kanssa (jäi leskeksi), 1895–1913 Miili Sarénin kanssa (jäi leskeksi) ja vuodesta 1914 Emma Loviisa Järven kanssa.


title: Waldemar Wickholm

text: Julius Waldemar (joidenkin lähteiden mukaan Valdemar) Wickholm (7. marraskuuta 1890 Snappertuna – 20. heinäkuuta 1970 Porvoo) oli suomalainen yleisurheilija. Hän edusti seuratasolla HIFK:ta.


title: Waldemar Wickholm

text: Wickholm sijoittui Tukholman olympialaisissa 1912 kymmenottelussa seitsemänneksi kerättyään tuolloisen pistetaulukon mukaan 7 058,795 pistettä. Jim Thorpen hylkäyksen jälkeen Wickholm nousi kilpailun kuudenneksi. 110 metrin aitajuoksussa hän eteni välieriin. Antwerpenin olympialaisissa 1920 Wickholm sijoittui kymmenottelussa kuudenneksi pistein 6 405,460. Hän oli paras ottelun 400 metrillä ajalla 52,8 ja 1 500 metrillä ajalla 4.45,6. Hän osallistui lisäksi 400 metrin aitajuoksuun karsiutuen alkuerissä. Vuonna 1917 hän oli ensimmäinen kymmenottelun maailmantilastossa.


title: Waldemar Wickholm

text: Wickholm saavutti Kalevan kisoissa 100 metrillä kultaa 1914, hopeaa 1919 ja pronssia 1917. 200 metrillä hän sai kultaa 1913, 1914 ja 1917 sekä hopeaa 1919 ja 1920. 400 metrillä hän voitti Suomen-mestaruuden 1913, 1914, 1915 ja 1917 sekä oli toinen 1919 ja 1920. 110 metrin aitajuoksussa hän sai SM-kultaa 1913, 1914, 1915, 1917 ja 1919, hopeaa 1921 ja 1922 sekä pronssia 1918. 400 metrin aitajuoksussa hän sai kultaa 1917 sekä hopeaa 1918, 1919, 1921 ja 1922. Pituushypyssä Wickholm oli SM-kilpailuissa kolmas 1914 ja 1919. Viisiottelussa hän sai kultaa 1914 ja pronssia 1918 sekä kymmenottelussa kultaa 1915.


title: Waldemar Wickholm

text: Wickholm teki lukuisia yleisurheilun Suomen-ennätyksiä. Vuonna 1911 hän juoksi 110 metrin aitajuoksussa 16,7, joka pysyi Suomen-ennätyksenä seuraavaan vuoteen, kunnes Lauri Karimo rikkoi sen. Vuonna 1912 hän teki kymmenottelun Suomen-ennätyksen, silloisen pistetaulukon mukaan 7 058,795, sarjalla 11,5–595–11,09–160–52,3–17,0–29,78–325–42,58–4.43,9. Hän paransi ennätystä vuonna 1914 lukemiin 7 218. John Svanström onnistui rikkomaan ennätyksen vielä samana vuonna, mutta Wickholm teki vuonna 1915 sarjan 11,5–650–11,25–170–51,5–16,7–34,02–303–45,30–4.47,5, josta kertyi 7 703,045 pistettä. Tämä paransi Svanströmin ennätystä 168,345 pisteellä. Ennätys pysyi voimassa vuoteen 1920 saakka, kunnes Paavo Jaale onnistui parantamaan sitä.


title: Waldemar Wickholm

text: Vuonna 1913 Wickholm sivusi 200 metrin juoksussa Uuno Railon Suomen-ennätystä 23,4. Hän jakoi ennätyksen vuoteen 1916 asti, kunnes Erkki Kättö otti sen nimiinsä. Wickholm juoksi 1913 myös uuden 400 metrin Suomen-ennätyksen 51,3. Aika oli 0,6 sekuntia nopeampi kuin Lauri Pihkalan edellinen ennätys. Axel Kuttschinoff onnistui parantamaan tätä ennätystä lopulta vuonna 1917. Wickholm juoksi vielä vuonna 1917 uuden Suomen-ennätyksen 59,1 400 metrin aitajuoksussa. Tämä aika alitti Kätön Suomen-ennätyksen 0,2 sekunnilla. Ennätys pysyi voimassa vuoteen 1919, kunnes Erik Wilén rikkoi sen.


title: Waldemar Wickholm

text: Wickholm teki 110 metrin aitajuoksussa ennätyksensä 15,8 Helsingissä 1919. 400 metrin aidat hän juoksi parhaimmillaan 58,2 Antwerpenissa 1920. Kymmenotteluennätyksensä 5969 hän teki Malmössä 1914.


title: Östra kyrkogården (Göteborg)

text: Östra kyrkogården on Göteborgin kolmanneksi suurin hautausmaa.


title: Östra kyrkogården (Göteborg)

text: Hautausmaa on pinta-alaltaan 25,3 hehtaaria, ja sisältää 17 717 hautapaikkaa ja on noin 150 000 henkilön viimeinen lepopaikka. Hautausmaan muodossa on kaksi ympyrää ja kaksi kukkulaa.


title: Östra kyrkogården (Göteborg)

text: Östra kyrkogårdenin hautausmaalle on haudattu paljon teollisuus- ja kauppamiehiä sekä muita tunnettuja henkilöitä, kuten Ivar Arosenius, Karin Boye, Sven Rydell, Eric Lemming, ja Viktor Rydberg.


Tilastollisen kuvauksen perusteet käyttäytymistieteissä on vuonna 1980 ilmestynyt tietoteos, jonka on tehnyt Kai Karma ja julkaissut Kustannusosakeyhtiö Otava.


title: Alfred Retulainen

text: Alfred Retulainen (5. maaliskuuta 1860 Tyrväntö – 11. marraskuuta 1929 Urjala) oli suomalainen maanviljelijä ja kunnallisneuvos joka oli Suomalaisen puolueen ja Kokoomuksen kansanedustajana.


title: Alfred Retulainen

text: Retulaisen vanhemmat olivat rusthollari Elias Retula ja Henrika Wilhelmiina Ali-Kartano. Hän kävi kansakoulun ja toimi maanviljelijänä Urjalassa 1882–1929. Retulainen oli myös Urjalan meijeriyhtiön esimies ja isännöitsijä 1888–1902. Hän sai kunnallisneuvoksen arvon 1925.


title: Alfred Retulainen

text: Retulainen oli kansanedustajana 1914–1919 edustaen Hämeen läänin eteläistä vaalipiiriä. Kokoomuksen eduskuntaryhmään hän kuului 8. joulukuuta 1918 lähtien. Retulainen oli presidentin valitsijamies vuoden 1925 presidentinvaaleissa. Hän kuului Suomalaisen puolueen ja Kokoomuksen puoluevaltuustoihin ja oli Urjalan kuntakokouksen puheenjohtaja ja Urjalan kunnanvaltuuston jäsen.


title: Alfred Retulainen

text: Alfred Retulainen oli naimisissa vuodesta 1881 Amanda Johanna Kassarin kanssa.


title: Västra kyrkogården (Göteborg)

text: Västra kyrkogården on suuri hautausmaa, joka sijaitsee läntisessä Göteborgissa.


title: Västra kyrkogården (Göteborg)

text: Hautausmaa on 45 hehtaaria suuri ja sisältää 28 000 hautapaikkaa. Piispa Edvard Herman Rodhe avasi hautausmaan 8. marraskuuta 1888. 1960-luvulla sinne rakennettiin kaksi kapellia, Sanct Markus ja Sanct Lukas.


title: Västra kyrkogården (Göteborg)

text: Tunnettuja henkilöitä lepää siellä esim. Gunnar Gren.


title: Miguashan kansallispuisto

text: Miguashan kansallispuisto on kansallispuisto Gaspén niemimaalla Quebecissä Kanadassa. Kansallispuisto on auki läpi vuoden.


title: Miguashan kansallispuisto

text: Alue oli 370 miljoonaa vuotta sitten murtovetinen alue, jonka lämpimissä vuorovesien muovaamassa ympäristössä eli suuri valikoima erilaisia kaloja. Kaloihin kuului muun muassa alku-, keuhko- ja nokkakaloja.


title: Miguashan kansallispuisto

text: Miguashan kansallispuistossa on maailman suurin esiintymä devonikauden fossiileja. Puisto valittiinkin tämän perusteella UNESCOn maailmanperintöluetteloon vuonna 1999. Fossiilit löydettiin vuonna 1842 ja niitä on museoissa ympäri maailmaa, muun muassa British Museumissa Lontoossa. Miguashasta on löydetty myös yksi maailman vanhimmista kukkaislajin fossiili. Kansallispuisto on kuitenkin tunnetuin sen 21 kalalajin fossiileistaan. Kansallispuistosta on laskettu löydetyn jo yli viisi tuhatta eri fossiilia.


title: Miguashan kansallispuisto

text: Kansallispuistossa on niin haapa-, koivu- kuin kuusimetsääkin.


title: Miguashan kansallispuisto

text: Kansallispuistossa sijaitsee myös "Natural History Museum", jossa on mittava kokoelma fossiileja.


title: Signify

text: Signify on brittiyhtye Porcupine Treen neljäs albumi. Se on myös ensimmäinen, jossa yhtyeen keulakuva Steven Wilson oli kasannut kokonaisen bändin levyä tekemään, kun edellisillä levyillä hän oli soittanut kaiken musiikin itse lukuun ottamatta muutamaa vierailijamuusikkoa.


title: Sergio Scariolo

text: Sergio Scariolo (s. 1. huhtikuuta 1961 Brescia) on italialainen koripallovalmentaja.


title: Moottorikelkkaenduro

text: Moottorikelkkaenduro on moottorikelkalla suoritettava nopeuskilpailu. Moottorikelkkaenduro koostuu kolmesta tai useammasta erikoiskokeesta, jotka sijoittuvat maastoon. Pituudeltaan erikoiskokeet ovat muutamasta kilometristä jopa 70 kilometriin, kuitenkin niin että kokonaismatka ylittää 100 kilometriä. Lajilla on SM-arvo. Suomen mestaruus ratkaistaan neljässä tai viidessä erillisessä kilpailussa. Se sisältää myös erilaisia kansallisia luokkia.


title: Vondelpark

text:
Vondelpark on puisto Amsterdamissa, Alankomaissa. Puisto avattiin vuonna 1865. Se sijaitsee noin kaksi kilometriä keskustasta lounaaseen. Puiston koko on noin 47 hehtaaria ja se on nimetty renessanssirunoilija Joost van den Vondelin mukaan. Aiemmin puiston nimi oli "Nieuwe Park".
Vondelparkissa toimii Nederlands Filmmuseum. Puistossa käy vuosittain lähes 10 miljoonaa vierailijaa.


title: Al-A’raf

text: Al-A’raf (, ) on Koraanin 7. suura. Se sisältää 206 jaetta ja on Mekan kauden suura.


title: Al-A’raf

text: Suura viittaa Paratiisin ja Helvetin erottavaan muuriin ja heihin, jotka ovat sillä. Islamin mukaan ne, joiden hyvät ja pahat teot ovat tasoissa, eivät pääse Paratiisiin eivätkä joudu Helvettiin vaan seisomaan muurille. Koraanin mukaan nämä muurilla seisovat kykenevät erottamaan kasvoja Paratiisista ja tervehtimään heitä, mutta eivät pysty liittymään heidän joukkoon, vaikka he niin haluaisivat. Lisäksi he näkevät Helvettiin ja anovat Jumalaa joutumasta sinne.


title: Al-A’raf

text: Suurassa käydään läpi myös muun muassa Mooseksen lähtöä Egyptistä ja tätä seuranneita vaiheita.


title: Esko Heltola

text: Esko Heltola (s. 27. lokakuuta 1938) on entinen suomalainen jalkapalloilija, jääpalloilija ja jääkiekkoilija.


title: Esko Heltola

text: Jalkapalloa tukimiehenä pelanneen Heltolan ura alkoi 2. divisioonan Kouvolan Urheilijain Palloilijoissa 1956. Hän pelasi seurassa 1960 asti, jonka jälkeen hän siirtyi ensin kaudeksi 1. divisioonan Susiin ja sitten mestaruussarjassa pelanneen HIFK:n riveihin. Heltola pelasi HIFK:ssa 1962–1965. HIFK:n jälkeen hän pelasi vielä 1. divisioonassa Lappeenrannan Pallossa 1967–1971. Kaikkiaan Heltola pelasi neljän kauden aikana 77 pääsarjatason ottelua, joissa hän teki kahdeksan maalia. Maajoukkueessa Heltola pelasi vuosina 1961–1963 kolme maaottelua.


title: Esko Heltola

text: Jääpallossa Heltola edusti Lappeenrannan Palloa, HIFK:a ja Veiterässä. Hän pelasi maajoukkuessa 50 A-maaottelua. Pelaamisen lisäksi Heltola toimi myös valmentajana ja hänet valittiin kahdesti vuoden valmentajaksi.


title: Esko Heltola

text: Heltola pelasi jalkapallon ja jääpallon ohella myös jääkiekkoa. Hän pelasi 1960-luvulla HIFK:ssa kaksi kautta SM-sarjaa.


title: Esko Heltola

text: Heltola toimi liikunnanopettajana Armilan koulussa Lappeenrannassa.


Beratin ja Gjirokastran historialliset keskustat Beratin ja Gjirokastran kaupungeissa Albaniassa valittiin Unescon maailmanperintökohteiksi vuodesta 2005. Niitä pidetään harvinaisina esimerkkeinä ottomaanien valtakauden aikaisesta arkkitehtuurista. Alueella on muun muassa Kalan linna, joka on suurelta osin rakennettu 1200-luvulla, vaikkakin sen historia ulottuu aina 300-luvulle eaa. asti.


title: Käsipallo kesäolympialaisissa 2008

text: Pekingin vuoden 2008 kesäolympialaisissa pelattiin käsipalloa sekä miehissä että naisissa. Kummankin sukupuolen olympiaturnaukseen osallistui 12 maata, jotka jaettiin kahteen alkulohkoon. Alkulohkojen neljä parasta maata etenivät pudotuspelivaiheeseen, jonka lopuksi pelattiin finaali ja pronssiottelu.


title: Käsipallo kesäolympialaisissa 2008

text: Alkulohkojen ottelut pelattiin 7 000 katsojaa vetäneessä olympiaurheilukeskuksessa. Jatkopelit pelattiin kansallisella sisäurheilustadionilla, johon mahtui olympialaisten aikana 19 000 katsojaa.


title: Sitara Shah

text: Sitara Shah (s. 21. tammikuuta 1991 Lontoo, Iso-Britannia) on brittiläinen näyttelijä, joka näytteli Parvati Patilia elokuvassa "Harry Potter ja Azkabanin vanki" (2004). Harry Potter -elokuvasarjan myöhemmissä osissa Parvati Patilin roolissa esiintyi Shefali Chowdhury.


title: Kasbah

text: Kasbah on Algerin kaupungin vanha osa, sen linnoitus ja ympäröivät islamilaiset korttelit. Algerin Kasbah valittiin Unescon maailmanperintöluetteloon vuonna 1992. Aikoinaan se on perustettu roomalaisen Icosiumin kaupungin paikalle.


title: Zelenogorsk (Krasnojarskin aluepiiri)

text: Zelenogorsk () on suljettu kaupunki Krasnojarskin aluepiirissä Venäjällä. Vuonna 2010 kaupungissa oli noin 66 000 asukasta. Se sijaitsee Kan-joen länsirannalla 138 km:n päässä Krasnojarskista ja 18 km:n päässä Zaozjornyin kaupungista.


title: Zelenogorsk (Krasnojarskin aluepiiri)

text: Kaupunki tunnettiin aiemmin nimellä Zaozjornyi-13 ja tämän jälkeen nimellä Krasnojarsk-45. Kaupungissa rikastettiin uraania Neuvostoliiton ydinohjelmaa varten.


title: Scaligera Basket Verona

text: Scaligera Basket Verona on italialainen koripalloseura Veronasta. Seura on pelannut viimeksi kaudella 2001–2002 Serie A:ssa, jonka jälkeen se lakkautettiin. Vuoden 2009 jälkeen Basket Verona aloitti uudelleen toimintansa.


title: Valittu kansa

text: Valittu kansa on uskonnollinen käsite ihmisryhmälle, jotka Jumala on valinnut erityisasemaan. Vanhassa testamentissa Jumala valitsi Abrahamin jälkeläiset valituksi kansaksi, jotka saivat asua itsenäisenä kansana omassa maassaan (, ). Nykyään juutalaisen valitun kansan jäsenenä pidetään juutalaisesta äidistä syntyneitä, juutalaista uskontoa noudattavia ihmisiä. Kristinuskon piirissä valittuna kansana on pidetty kristittyjä (, ).


title: Valittu kansa

text: Ennen juutalaisuutta sumerilaiset olivat omasta mielestään Jumalan valittu kansa.


title: Valittu kansa

text: Vanhatestamentillista näkemystä jotain tietystä ryhmästä Jumalan valittuna kansana on käytetty myöhemminkin. Transvaalin presidentti ja "Nederduitsch Hervormde Kerkin" perustajajäsen Paul Kruger esimerkiksi katsoi, että afrikaanerien muodostama "volk" oli valittu kansa, jonka Suuri vaellus oli "pako Egyptin orjuudesta": exodus Kapmaasta brittien ikeestä buuritasavaltojen luvattuun maahan.


title: György Gedó

text: György Gedó (s. 23. huhtikuuta 1949 Budapest) on entinen unkarilainen nyrkkeilijä ja olympiavoittaja.


title: György Gedó

text: Gedó osallistui neljiin olympialaisiin kevyimmässä eli alle 48-kiloisten sarjassa. Méxicon 1968 olympialaisissa hän hävisi avausottelussaan australialaiselle Joseph Donovanille kehätuomarin keskeytyksellä toisessa erässä. Münchenin 1972 olympialaisissa hän voitti kultaa. Hän voitti thaimaalaisen S. Surapongin luovutuksella kolmannessa erässä, australialaisen D.A. Talbotin pistein 5–0, neuvostoliittolaisen Vladimir Ivanovin pistein 3–2, brittiläisen Ralph Evansin pistein 5–0 sekä loppuottelussa pohjoiskorealaisen Kim U-Gilin pistein 5–0. Montréalin 1976 olympialaisissa hän voitti iranilaisen S. Bashirin tyrmäyksellä toisessa erässä ja mongolialaisen S. Batsukhin pistein 5–0 mutta hävisi puolivälierissä thaimaalaiselle Payao Pooltaratille pistein 1–4 ja päätyi sijoille 5–8. Moskovan 1980 olympialaisissa hän voitti ugandalaisen C. Lubulwan kehätuomarin keskeytyksellä ensimmäisessä erässä mutta hävisi puolivälierissä kuubalaiselle Hipolito Ramosille pistein 0–5 ja päätyi sijoille 5–8.


title: György Gedó

text: Gedó voitti Euroopan-mestaruuden 48 kilogramman sarjassa Bukarestissa 1969 ja Madridissa 1971. Katowicessa 1975 hän saavutti EM-pronssia.


title: György Gedó

text: Seuratasolla Gedó edusti Vasas Budapestia.


title: Stephen Hunter

text: Stephen Hunter (s. 25. maaliskuuta 1946 Kansas City, Missouri) on yhdysvaltalainen kirjailija ja Pulitzer-palkittu elokuvakriitikko.


title: Stephen Hunter

text: Hunter syntyi Kansas Cityssä yliopiston professori Charles Francis Hunterin ja lastenkirjailija Virginia Ricker Hunterin perheeseen, jossa oli yhteensä kymmenen lasta. Perhe kuitenkin muutti pian Evanstoniin, missä Stephen varttui aikuiseksi. Valmistuttuaan Northwestern Universitystä vuonna 1968 journalistin tutkinnon kera hän vietti kaksi vuotta Yhdysvaltain maavoimien seremoniasotilaana Washingtonissa ja kirjoitti myöhemmin sotilaslehti "Pentagon Newsia".


title: Stephen Hunter

text: Vuonna 1971 Hunter liittyi "The Baltimore Suniin" työskennellen lehden sunnuntaijulkaisun parissa vuosikymmenen ajan ja lopulta hänet valittiin lehden elokuvakriitikoksi vuonna 1982. Hän toimi tässä virassa kunnes siirtyi "The Washington Postin" kriitikoksi vuonna 1997. Metacriticin mukaan Hunter arvostelee elokuvia tavallisesti muita kriitikoita tiukemmin ja "Baltimore Sunissa" sanottiinkin, että ”mikäli Stephen Hunter ei pitänyt elokuvasta, sinä luultavasti pidät”. Hunter on myös tavallinen vieras "The Tony Kornheiser Showssa" arvosteluineen. Vuonna 1998 hän voitti American Society of News Editorsin arvostetun kirjoituspalkinnon kriittisten kirjoitusten kategoriassa ja vuonna 2003 hänet palkittiin Pulitzer-palkinnolla. Hunter on naimisissa "Baltimore Sunin" kolumnistin, Jean Marbellan, kanssa ja heillä on kaksi lasta.


title: Zaozjornyi

text: Zaozjornyi tarkoittaa seuraavia maantieteellisiä paikkoja:


title: Toivo Mansner

text: Toivo Hjalmar Mansner (12. marraskuuta 1909 Helsinki – 10. marraskuuta 1986 Tampere) oli suomalainen kaupunginjohtaja ja kaupunkineuvos. Mansner toimi Imatran kauppalan- ja kaupunginjohtajana 16 vuotta ja hän oli myös sosialidemokraattien kansanedustajana 1940-luvulla.


title: Toivo Mansner

text: Mansnerin vanhemmat olivat seppä Gustaf Hjalmar Mansner ja Helmi Lehtonen. Mansner kävi kansakoulun jälkeen kauppa-apulaiskoulun 1928 ja opiskeli Työväen akatemiassa 1931. Hän aloitti pankkialalla juoksupoikana, vahtimestarina ja virkailijana 1924–1932, oli Pohjois-Hämeen sos.dem. piirisihteerinä 1932–1934 ja Kansan Lehden toimittajana Tampereella 1934–1947 sekä Tampereen teknillisen lautakunnan sihteerinä 1937–1947. Mansner oli sitten Lauritsalan kauppalanjohtajana 1947–1955 ja Imatralla ensin kauppalanjohtajana, sitten kaupunginjohtajana 1956–1972. Mansner sai kaupunkineuvoksen arvon 1972.


title: Toivo Mansner

text: Mansner oli kansanedustajana 1942–1945 ja 1947–1948 edustaen Hämeen läänin pohjoista vaalipiiriä. Hän tuli eduskuntaan 15. kesäkuuta 1942 Lahden kaupunginjohtajaksi siirtyneen SDP:n kansanedustajan Olavi Kajalan tilalle. Toisen kerran Mansner tuli eduskuntaan 3. kesäkuuta 1947 edesmenneen SDP:n kansanedustajan Väinö Voionmaan tilalle. Mansner oli Tampereen kaupunginvaltuuston ja -hallituksen jäsenenä ja hän kuului Sosialidemokraattisen puolueen puolueneuvostoon. Mansnerilla oli myös lukuisia muita luottamustehtäviä.


title: Toivo Mansner

text: Toivo Mansner oli naimisissa Ida Annikki Holmin kanssa 1933–1942. Vuodesta 1942 hän oli naimisissa Maire Judit Haution (entinen Nordman) kanssa.


title: Richard Corliss

text: Richard Nelson Corliss (1943 Philadelphia, Pennsylvania – 23. huhtikuuta 2015 New York, New York) oli yhdysvaltalainen "Timen" kirjoittaja, joka keskittyi pääasiassa elokuviin ja satunnaisesti musiikkiin sekä urheiluun. Corliss kirjoitti useisiin lehtiin, kuten "National Review", "New Times Media", "Maclean's" ja "SoHo Weekly News". Vuonna 1980 hän liittyi "Timeen" toimien alkuun apulaiseditoijana, kunnes hänet ylennettiin kirjoittajaksi vuonna 1985.


title: Eino Sirén

text: Eino Armas Sirén (25. joulukuuta 1909 Helsinki – 4. maaliskuuta 1981 Helsinki) oli suomalainen varatuomari ja osastopäällikkö joka toimi sosialidemokraattien kansanedustajana 1960-luvulla.


title: Eino Sirén

text: Sirénin vanhemmat olivat kirvesmies Arndt Sirén ja Sandra Laaksonen. Hän pääsi ylioppilaaksi 1931 ja suoritti ylemmän oikeustutkinnon 1941 sekä sai varatuomarin arvon 1945. Sirén ehti olla myös puusepän opissa kahden vuoden ajan. Hän toimi Helsingin maalaiskunnan taksoitussihteerinä 1942–1945, Kulutusosuuskuntien keskusliiton työehtoasiain hoitajana 1945–1952 ja viimeksi OTK:n lakiasiainosaston päällikkönä 1953–1973. Sirén sai kunnallisneuvoksen arvon 1963.


title: Eino Sirén

text: Sirén oli kansanedustajana 1962–1970 edustaen Uudenmaan läänin vaalipiiriä. Hän toimi Pohjoismaiden neuvoston Suomen valtuuskunnan puheenjohtajana ja oli presidentin valitsijamiehenä vuosien 1962 ja 1968 presidentinvaaleissa. Hän oli Helsingin maalaiskunnan kunnanvaltuuston ja kunnanhallituksen puheenjohtajana sekä Vantaan kauppalanvaltuuston puheenjohtajana. Sirén kuului sosialidemokraattisen puolueen puoluetoimikuntaan ja hänellä oli myös lukuisia muita luottamustoimia.


title: Jan Szczepański

text: Jan Antoni Szczepański (20. marraskuuta 1939 Małecz – 15. tammikuuta 2017) oli puolalainen nyrkkeilijä ja olympiavoittaja.


title: Jan Szczepański

text: Szczepański voitti Münchenin 1972 olympialaisissa kultaa kevyessä sarjassa eli alle 60-kiloisissa. Hän pääsi suoraan toiselle kierrokselle ja voitti sudanilaisen K. M. Kasamiron pistein 5–0, yhdysvaltalaisen J. A. Busceme jr:n pistein 5–0, irlantilaisen Charles Nashin hylkäyksellä kolmannessa erässä, kenialaisen Samuel Mbuguan luovutuksella sekä loppuottelussa unkarilaisen László Orbánin pistein 5–0.


title: Jan Szczepański

text: Szczepański voitti Euroopan-mestaruuden 60 kilogramman sarjassa Madridissa 1971. Hän edusti seuratasolla Legia Varsovaa.


title: Campora San Giovanni

text: Campora San Giovanni on noin seitsemäntuhannen asukkaan kylä Amantean kunnassa Calabrian alueella Italian eteläosassa. Se sijaitsee Cosenzan maakunnassa. Kaupunki sijaitsee Tyrrhenanmeren rannalla. Se on levittäytynyt kukkulalle, jolla kasvatetaan viinirypäleitä ja oliiveja, josta on myös näkymät Stromboli-tulivuorelle. Kaupungin talous perustuu suurimmaksi osaksi maatalouteen ja turismiin.


title: Campora San Giovanni

text: Ainoa huomattava historiallinen nähtävyys on suuri torni, joka on rakennettu 1300-luvulla. Seudun ruokaperinne pohjautuu maataloustuotteisiin ja meren antimiin. Siellä tehdään yksinkertaisia ruokia, monimutkaisia leivonnaisia ja sianlihamakkaraa.


title: Danas Pozniakas

text: Danas Pozniakas (aik. Dan Ivanovitš Poznjak, , 14. lokakuuta 1939 Tolchak, Puola – 4. helmikuuta 2005 Vilna, Liettua) oli liettualainen, Neuvostoliittoa edustanut entinen nyrkkeilijä ja olympiavoittaja.


title: Danas Pozniakas

text: Pozniakas, joka tunnettiin tuolloin nimellä Dan Poznjak, voitti Méxicon 1968 olympialaisissa kultaa raskaassa keskisarjassa eli alle 81-kiloisissa. Hän voitti kuubalaisen G. Aldaman tyrmäyksellä toisessa erässä, itäsaksalaisen Jürgen Schlegelin pistein 5–0 ja bulgarialaisen Georgi Stankovin pistein 5–0. Loppuottelussa hän sai luovutusvoiton nenänsä välierissä murtaneesta romanialaisesta Ion Moneasta.


title: Danas Pozniakas

text: Pozniakas voitti Euroopan-mestaruuden raskaassa keskisarjassa Itä-Berliinissä 1965, Roomassa 1967 ja Bukarestissa 1969 sekä EM-hopeaa Moskovassa 1963. Hän voitti Neuvostoliiton mestaruuden vuosina 1962, 1965, 1967 ja 1968.


title: Judo kesäolympialaisissa 2000

text: Sydneyn olympialaisissa 2000 kilpailtiin judossa seitsemässä miesten ja naisten painoluokassa. Kilpailut käytiin 16.–22. syyskuuta 2000.


title: Salibandyn III-divisioona

text: Miesten III-divisioona on Suomen neljänneksi korkein salibandyn sarjataso. Toteuttamisesta vastaa Suomen Salibandyliitto. III-divisioonaa pelataan alueellisesti kaikilla Salibandyliiton alueilla: Etelä-Suomessa, Länsirannikolla, Sisä-Suomessa, Kaakkois-Suomessa, Savo-Karjalassa, Pohjanmaalla ja Pohjois-Suomessa. Sarja pelataan turnausmuotoisesti ja peliaika otteluissa on 3x15 minuuttia tehokasta peliaikaa.


title: Salibandyn III-divisioona

text:
Lohko 1
Lohko 3


title: Salibandyn III-divisioona

text:
Lohko 2
Lohko 4


title: Salibandyn III-divisioona

text: Lohko 5


title: Salibandyn III-divisioona

text: Lohko 6


title: Salibandyn III-divisioona

text: Lohko 7


title: Salibandyn III-divisioona

text: Lohko 8


title: Salibandyn III-divisioona

text:
Lohko 9
Lohko 10
Lohko 11


title: Salibandyn III-divisioona

text: Lohko 12


title: Sandro Lopopolo

text: Alessandro (Sandro) Lopopolo (18. joulukuuta 1939 Milano – 26. huhtikuuta 2014 Milano) oli italialainen nyrkkeilijä ja olympiamitalisti.


title: Sandro Lopopolo

text: Lopopolo saavutti Rooman olympialaisissa 1960 hopeaa kevyessä sarjassa eli alle 60-kiloisissa. Hän ryhtyi tämän jälkeen ammattilaisnyrkkeilijäksi ja voitti 29. huhtikuuta 1966 välisarjan maailmanmestaruusottelussa venezuelalaisen Carlos Hernándezin pistein. Lopopolo piti titteliä hallussaan tasan vuoden: 29. huhtikuuta 1967 hän hävisi japanilaiselle Paul Fujiille teknillisellä tyrmäyksellä toisessa erässä.


title: Salibandyn V-divisioona

text: V-divisioona on Suomen kuudenneksi korkein salibandyn sarjataso. Toteuttamisesta vastaa Suomen Salibandyliitto, joka järjestää sarjat turnausmuotoisesti liiton seitsemällä alueella, jotka on jaettu maantieteellisesti Etelä-, Sisä-, Kaakkois-, ja Pohjois-Suomeen sekä Savo-Karjalaan, Pohjanmaahan ja Länsirannikkoon.


title: Kuparivuoren urheilukenttä

text: Kuparivuoren urheilukenttä myös Naantalin urheilukenttä on Naantalissa, kantakaupungin kaupunginosassa sijaitseva vuonna 1925 rakennettu urheilukenttä. Se rakennettiin Naantalin Suojeluskunnan aktiivisuuden myötä talkootyönä ja urheilukentän yhteyteen rakennettiin myös paviljonkirakennus. Yleisurheilukentällä on täysimittainen 8 ratainen 400 metrin kestopäällysteinen juoksurata, 64 x 105-metrinen jalkapallokenttä, sekä muut yleisurheilu suorituspaikat. Kenttää käyttää muun muassa VG-62 ja Naantalin Löyly.


title: Kuparivuoren urheilukenttä

text: Elokuussa 1925 pidettiin urheilukentän vihkijäiskilpailut. Sodan jälkeen Suojeluskunnat lakkautettiin ja syksyllä 1944 Naantalin suojeluskunta lahjoitti urheilukentän Naantalin kaupungille. Paviljonkirakennus purettiin sittemmin ja paikalla on pukusuojarakennus.


title: Kuparivuoren urheilukenttä

text: Kuparivuoren urheilukentällä 7. elokuuta 1957 järjestetetyissä kilpailuissa Naantalin Löylyn juoksija Olavi Vuorisalo juoksi ensimmäisenä suomalaisena ja koko maailman 16:ntena juoksijana mailin juoksun alle neljässä minuutissa eli niin sanotun haamumailin ajalla 3.59,1. Aikaisemmin maailmanennätyksen tehnyt Derek Ibbotson juoksi myös kisoissa ja voitti sen, Vuorisalon jäädessä toiseksi. Yleisöä oli yli 6 000, heidän joukossaan presidentti Urho Kekkonen.


title: Kuparivuoren urheilukenttä

text: Varsinais-Suomen suojeluskuntapiirin päällikön Aarne Peltosen muistomerkki siirrettiin Naantalin voimalaitoksen läheisyydestä Kuparivuoren urheilukentän pohjoispäätyyn vuonna 2017.


title: Kuparivuoren urheilukenttä

text: Kentän välittömässä läheisyydessä sijatsee 1 350 metrin valaistu kuntorata/-latu, skeittialue ja kaksi jäähallia.


title: Salibandyn VI-divisioona

text: Miesten VI-divisioona on Suomen alin salibandyn sarjataso. Toteuttamisesta vastaa Suomen Salibandyliitto. Miesten VI-divisioonaa pelataan vain Salibandyliiton kahdella alueella: Etelä-Suomessa ja Sisä-Suomessa.


title: Booster Gold

text: Booster Gold, oikealta nimeltään Michael Jon Carter on DC Comicsin kustantama sarjakuvahahmo ja supersankari, jonka loi Dan Jurgens. Se teki ensi esiintymisensä "Booster Gold" -sarjakuvan numerossa 1 vuonna 1986.


title: Booster Gold

text: Carter syntyi köyhään perheeseen 29. joulukuuta 2442 Gothamissa. Hänen perheeseen kuului vanhempien lisäksi kaksoissisko Michelle, heidän isä kuitenkin jätti perheen hävittyään kaikki rahat uhkapelien vuoksi. Carter pääsi myöhemmin opiskelemaan Gothamin yliopistoon jalkapallo stipendin avulla. Hänestä tuli myös koulunsa paras pelinrakentaja, jolla oli loistava tulevaisuussa edessään. Sittemmin Carterin isä palasi pitkän poissaolon jälkeen ja suostutteli poikaansa lyömään vetoa pelaamistaan peleistä. Carter jäi kuitenkin kiinni ja menetti mahdollisuutensa pelata ammattilaisena jalkapalloa. Hän jätti myös opiskelun kesken ja haki töitä yövartijana Metropolisin avaruusmuseosta. Vartija vuorojensa aikana Carter opiskeli näyttölaitteen kautta menneisyyden supersankareista ja superrikollisista, erityisesti 1900-luvun ajalta. Hän ryhtyy sitten varastamaan erinäisiä laitteita museon turvarobotin Skeetsin avustuksella. Carter vie muun muassa Avaruussankarien legioonan lentosormuksen ja Brainiac 5:sen suojakenttiä luovan vyön.


title: Booster Gold

text: Hän käytti Rip Hunterin aikakonetta matkustaakseen 1900-luvulle Metropolisiin, jossa Carter yritti tulla supersankariksi. Hän otti supersankari nimekseen Goldstar ja perusti oman yhtiön nimeltä Goldstar Inc, joka tunnetaan myöhemmin nimellä Booster Gold International. Lisäksi hän häpeilemättä mainosti itseään kuuluisuuden ja rikkauden toivossa, joka ärsytti muita sankareita. Carter palkkasi muun muassa Dirk Davisin agentikseen saatuaan uransa alkuvaiheessa paljon kuuluisuutta. Myöhemmin Davis paljastui ihmismetsästäjäksi, joka vei kuukausien ajan rahaa Carterin tililtä. Hän huomasi tapahtuman ja onnistui kukistamaan ihmismetsästäjän, mutta oli joutunut vararikkoon.


title: Booster Gold

text: Carter sai myöhemmin uuden sankarin nimen pelastettuaan Yhdysvaltain presidentin Ronald Reaganin. Hänet tunnettiin koulun jalkapalloilun aikana lempinimellä Booster ja sekoili sanoissaan yrittäessään kertoa presidentille olevansa Goldstar. Presidentti Reagan lopulta esitteli Yhdysvalloille uuden sankarin nimeltä Booster Gold.


title: Booster Gold

text: Booster Gold esiintyi ensi kerran animaationa "Justice League Unlimitedissa" vuonna 2004, jossa hän oli sarjakuvalle tyypillinen kuuluisuutta hakeva sankari. Booster Gold usein mainosti itseään mekaanisen apurinsa Skeetsin avulla, joka ärsytti muita sankareita. Hän kuului sarjan aikana myös Oikeuden Puolustajiin, jossa Booster Goldia pidettiin lähinnä vähäpätöisenä sankarina. Hän esiintyi sarjan aikana muutamaan otteeseen cameorooleissa ja esiintyi puheen kera yhdessä jaksossa "The Greatest Story Never Told", jolloin hahmon äänenä toimi Tom Everett Scott.


title: Booster Gold

text: Vuonna 2006 Booster Goldilla oli myös mykkä cameorooli sarjan "Legion of Super Heroes" avausjaksossa, jossa se oli siivoojana Teräsmiehen museossa.


title: Booster Gold

text: Booster Gold vieraili "Batman – pelottomat" -sarjassa, jossa Tom Everett Scott uusi roolinsa. Se halusi nostaa supersankari imagoaan pyrkimällä tekemään yhteistyötä Batmanin kanssa.


title: Booster Gold

text: Booster Gold esiintyy "Smallvillen" viimeisellä tuotantokaudella jaksossa Booster, jossa häntä esittää Eric Martsolf. Myös hänen apurinsa Skeets esiintyy.


title: Carmelo Bossi

text: Carmelo Bossi (15. lokakuuta 1939 Milano – 23. maaliskuuta 2014 Milano) oli italialainen nyrkkeilijä ja olympiamitalisti.


title: Carmelo Bossi

text: Bossi saavutti Rooman 1960 olympialaisissa hopeaa kevyessä keskisarjassa eli alle 71-kiloisissa. Hän hävisi loppuottelussa yhdysvaltalaiselle Wilbert McClurelle tuomariäänin 1–4.


title: Carmelo Bossi

text: Ammattilaisena Bossi voitti 17. toukokuuta 1967 välisarjan Euroopan-mestaruusottelussa ranskalaisen Jean Josselinin pistein. Hän menetti tittelin 14. elokuuta 1968 hävitessään alankomaalaiselle Fighting Mackille teknillisellä tyrmäyksellä yhdeksännessä erässä. Hän voitti kevyen keskisarjan maailmanmestaruuden 9. heinäkuuta 1970 ottaessaan pistevoiton yhdysvaltalaisesta Freddie Littlestä. Tittelin hän menetti 31. lokakuuta 1971 japanilaiselle Koichi Wajimalle.


title: Giulio Saraudi

text: Giulio Saraudi (3. heinäkuuta 1938 Civitavecchia – 20. huhtikuuta 2005 Civitavecchia) oli italialainen nyrkkeilijä ja olympiamitalisti.


title: Giulio Saraudi

text: Saraudi saavutti Rooman 1960 olympialaisissa pronssia raskaassa keskisarjassa eli alle 81-kiloisissa. Hän hävisi välierissä puolalaiselle Zbigniew Pietrzykowskille.


title: Giulio Saraudi

text: EM-kilpailuissa Saraudi saavutti pronssia Luzernissa 1959 sekä voitti kultaa Belgradissa 1961.


title: Fernando Atzori

text: Fernando Atzori (s. 1. kesäkuuta 1942 Ales) on entinen italialainen nyrkkeilijä ja olympiavoittaja.


title: Fernando Atzori

text: Sardinialainen Atzori voitti Tokion vuoden 1964 olympialaisissa kultaa kärpässarjassa eli alle 51-kiloisissa. Hän voitti loppuottelussa puolalaisen Artur Olechin tuomariäänin 4–1.


title: Fernando Atzori

text: Atzori siirtyi ammattilaisnyrkkeilijäksi vuonna 1965. Hän voitti kärpässarjan Euroopan-mestaruuden 25. tammikuuta 1967 voittamalla Firenzessä käydyssä mestaruusottelussa ranskalaisen René Libeerin pistein. Hän piti titteliä hallussaan yli viisi vuotta kunnes hävisi 3. maaliskuuta 1972 Bernissä sveitsiläiselle Fritz Chervetille teknillisellä tyrmäyksellä 11. erässä. Hän otti avoimena olleen EM-tittelin uudelleen nimiinsä 28. kesäkuuta 1973 Novarassa voittamalla ranskalaisen Dominique Cesarin tyrmäyksellä 12. erässä. Hän menetti mestaruuden jälleen Fritz Chervetille häviämällä tälle tyrmäyksellä seitsemännessä erässä 26. joulukuuta 1973 Zürichissä.


title: Cosimo Pinto

text: Cosimo Pinto (s. 14. maaliskuuta 1943 Novara) on entinen italialainen nyrkkeilijä ja olympiavoittaja.


title: Cosimo Pinto

text: Pinto voitti Tokion 1964 olympialaisissa kultaa raskaassa keskisarjassa eli alle 81-kiloisissa. Hän voitti loppuottelussa neuvostoliittolaisen Aleksei Kiseljovin tuomariäänin 3–2.


title: Cosimo Pinto

text: Pinto saavutti Rooman EM-kilpailuissa 1967 pronssia 81 kilogramman sarjassa.


title: Giorgio Bambini

text: Giorgio Bambini (24. helmikuuta 1945 La Spezia – 13. marraskuuta 2015 La Spezia) oli italialainen nyrkkeilijä ja olympiamitalisti.


title: Giorgio Bambini

text: Bambini saavutti Méxicon 1968 olympialaisissa pronssia raskaassa sarjassa eli yli 81-kiloisissa. Hän voitti saksalaisen Dieter Renzin pistein 5–0 kuten myös bulgarialaisen Kiril Pandovin, mutta hävisi välierissä yhdysvaltalaiselle George Foremanille tyrmäyksellä toisessa erässä.


title: Virkamiehen väkivaltainen vastustaminen

text: Virkamiehen väkivaltainen vastustaminen on Suomen rikoslaissa rangaistavaksi säädetty teko, josta voi seurata vankeutta vähintään neljä kuukautta ja enintään neljä vuotta. Virkamiehen väkivaltaiseen vastustamiseen syyllistyy, jos käyttää tai uhkaa käyttää väkivaltaa virkatehtävää suorittavaa virkamiestä kohtaan tai kostaa väkivalloin virkamiehen tekemän virkatoimen hänelle tai hänen lähimmäiselleen. Tekoon voi syyllistyä myös, jos käyttää väkivaltaa ulkopuolista henkilöä kohtaan tarkoituksenaan estää jonkin virkatehtävän suorittaminen. Esimerkiksi sivullinen, jonka poliisi on määrännyt avustamaan rikollisen kiinni ottamisessa, nauttii samaa suojaa kuin poliisi itse. Teon lievempiä muotoja ovat virkamiehen vastustaminen ja haitanteko virkamiehelle.


title: Virkamiehen väkivaltainen vastustaminen

text: Virkamiehellä tarkoitetaan työntekijää, joka on virkasuhteessa tai siihen rinnastettavassa palvelussuhteessa julkisyhteisöön eli esimerkiksi valtioon, kuntaan tai seurakuntaan, sekä luottamustehtäviä hoitavia ihmisiä, kuten kunnanvaltuutettuja ja kansanedustajia. Virkamieheksi katsotaan myös palvelusta toimittava sotilas sekä ulkomaalainen virkamies, joka hoitaa Suomessa lainmukaista takaa-ajo- tai muuta sellaista tehtävää. Virkamiehiä suojaisivat myös tavanomaiset pahoinpitelyä koskevat säännökset, mutta niiden ohella on katsottu tarpeelliseksi säätää erityisiä säännöksiä, koska viranomaiset usein joutuvat konfliktiin virkatehtävän hoitamista vastustavien ihmisten kanssa. Virkamiehen väkivaltaisen vastustamisen rangaistavuudella pyritään suojaamaan perustuslain 7 §:ssä säädettyä oikeutta elämään ja henkilökohtaiseen koskemattomuuteen.


title: Virkamiehen väkivaltainen vastustaminen

text: Alkuperäinen vuoden 1889 rikoslaki sisälsi erityiset säännökset virkamiehiin kohdistuvasta väkivallasta. Säännös oli jo silloin rikoslain 16 luvun 1 §:ssä ja sisällöltään suunnilleen samanlainen kuin nykyään. Tekoon saattoi syyllistyä käyttämällä tai uhkaamalla käyttää väkivaltaa virkamiestä kohtaan tai kostamalla virkatoimen väkivallalla. Teosta saattoi seurata vankeutta vähintään kolmeksi kuukaudeksi tai kuritushuonetta enintään neljäksi vuodeksi. Lieventävien asianhaarojen vallitessa seurauksena oli sakkoa tai enintään kolme kuukautta vankeutta. Aiemmin tunnusmerkistö sisälsi myös vartijoihin ja järjestyksenvalvojiin kohdistuvia tekoja, mutta vuodesta 1999 lähtien heihin kohdistuvasta väkivallasta on ollut voimassa erillinen rikos, järjestystä ylläpitävän henkilön vastustaminen. Samaan aikaan tekomuoto jaettiin vakavampien tekojen osalta "virkamiehen väkivaltaiseen vastustamiseen" ja lievempien osalta "virkamiehen vastustamiseen" osana laajaa rikoslain muutosta, jossa uudistettiin koko viranomaisia vastaan tehtyjä rikoksia koskeva rikoslain 16. luku.


title: Virkamiehen väkivaltainen vastustaminen

text: Virkamiehen väkivaltainen vastustaminen on säädetty rangaistavaksi rikoslain 16 luvun 1 §:ssä. Rikoksen tunnusmerkistö kuuluu seuraavasti:


title: Virkamiehen väkivaltainen vastustaminen

text: Joka


title: Virkamiehen väkivaltainen vastustaminen

text: on tuomittava virkamiehen väkivaltaisesta vastustamisesta vankeuteen vähintään neljäksi kuukaudeksi ja enintään neljäksi vuodeksi.


title: Virkamiehen väkivaltainen vastustaminen

text: Virkamiehen väkivaltaisesta vastustamisesta tuomitaan myös se, joka menettelee 1 momentissa mainitulla tavalla sitä kohtaan, joka virkamiehen pyynnöstä tai suostumuksella avustaa virkamiestä julkisen vallan käyttöä sisältävässä virkatoimessa.


title: Virkamiehen väkivaltainen vastustaminen

text: Vuosina 2003–2006 annettiin vuosittain noin 240–260 tuomiota, jossa virkamiehen väkivaltainen vastustaminen oli päärikoksena. Vuonna 2006 annettiin 218 vankeusrangaistusta, joista 136 oli ehdollisia. Yhdyskuntapalvelua tuomittiin 29 tapauksessa.


title: Virkamiehen väkivaltainen vastustaminen

text: Tapauksessa HelHO:2006:2 Helsingin käräjäoikeus oli tuominnut peruskoulun oppilaan virkamiehen väkivaltaisesta vastustamisesta kolmen kuukauden ehdolliseen vankeusrangaistukseen. Oppilas oli lyönyt opettajaansa, kun tämä oli yrittänyt poistaa häntä luokasta. Tuomittu valitti hovioikeuteen ja vaati, että hänet tuomitaan sen sijaan pahoinpitelystä, koska hän ei tiennyt opettajan olevan virkamiesasemassa. Teko ei siis virkamiehen väkivaltaisen vastustamisen osalta olisi ollut tahallinen, mutta olisi sisältänyt tavanomaisen pahoinpitelyrikoksen. Lisäksi tuomittu katsoi, että vaihtoehtoisesti hänet pitäisi tuomita vain virkamiehen vastustamisesta, koska teko oli kokonaisuutena vähäinen. Helsingin hovioikeus katsoi, että syytetty oli tiennyt opettajan olevan virkamiesasemassa, koska oli myöntänyt tietäneensä, että opettajalla on oikeus määrätä oppilas poistumaan luokasta. Tällöin ei ollut merkitystä sillä, millä tavalla syytetty käsitti sanan "virkamies" merkityksen. Hovioikeus kuitenkin arvioi käytetyn väkivallan määrän vähäiseksi, ja tuomitsi syytetyn virkamiehen vastustamisesta 20 päiväsakkoon.


title: Ubyhit

text: Ubyhit ovat Mustanmeren koillisrannikolla asunut luoteiskaukasialaista ubyhin kieltä puhunut kansa.


title: Ubyhit

text: Ubyhit ovat läheistä sukua abhaaseille ja adygeille. 1860-luvulle saakka he asuivat Šahejoen ja nykyisen Sotšin välisellä alueella. Heitä arvioidaan olleen noin 25 000 henkeä. Tärkeimmät elinkeinot olivat maanviljely, puutarhanhoito ja karjatalous. Kaukasian sodan jälkeen vuonna 1864 ubyhit pakenivat Turkkiin, jossa he ovat sulautuneet turkkilaisiin.


title: Operaatio Felix

text: Operaatio Felix oli Saksan toisessa maailmansodassa suunnittelema sotilasoperaatio, jonka tavoitteena oli vallata Yhdistyneen kuningaskunnan hallitsema Gibraltar. Suunnitelman toteuttaminen olisi edellyttänyt Espanjan liittymistä sotaan, johon Espanjan diktaattori Francisco Franco ei ollut halukas. Hän katsoi, ettei Espanja yksinkertaisesti kykene siihen vedoten siitä seuraavaan nälänhätään. Näin ollen suunnitelma lopulta hylättiin, vaikka suunnitelmia operaatiosta tehtiin vielä vuonna 1944, kun Saksa kykeni enää viivyttämään lopullista kohtaloaan.


title: Bruno Pereirinha

text: Bruno Alexandre Marques Pereirinha (s. 2. maaliskuuta 1988 Sintra, Portugali) on portugalilainen jalkapalloilija. Hän edustaa tällä hetkellä Italian Serie A:ssa pelaavaa Laziota. Hän on pelipaikaltaan keskikenttäpelaaja. Hän kykenee pelaamaan myös oikeana laitapuolustajana, hyökkäävässä roolissa.


title: Bruno Pereirinha

text: Pereirinha nousi Sportingin edustukseen kaudella 2006–2007. Kauden alun hän pelasi alemmalla sarjatasolla pelanneessa Olivais Moscavidessa. Ensiesiintymisensä maan pääsarjassa hän teki 13. tammikuuta 2007 ottelussa Belenensesiä vastaan.


title: Bruno Pereirinha

text:
13. maaliskuuta 2008 UEFA Cupin neljännesvälierän toisessa osaottelussa Pereirinha teki maalin englantilaista Bolton Wanderersia vastaan, jonka avulla joukkue lopulta eteni jatkoon. Hän onnistui maalinteossa myös aikaisemmalla kierroksella Baselia vastaan.
Loukkaantumisista kärsineenä Pereirinhan aika vaihtopenkillä alkoi kasvaa ja hänet lähettiin lainalle pienempiin seuroihin kuten Vitória Guimarãesiin ja Kavalaan.


title: Bruno Pereirinha

text:
Kaudella 2012-2013 Pereirinha pudotettiin kokonaan Sporting CP kokoonpanosta ja pelaaja purki sopimuksensa tammikuussa vuonna 2013.
Tammikuussa vuonna 2013 Pereirinha teki 3,5 vuoden sopimuksen Lazion kanssa.


title: Ian Raby

text: Ian Raby (22. syyskuuta 1921 Woolwick, Lontoo – 7. marraskuuta 1967 Lambeth) oli brittiläinen F1-kuljettaja.


title: Ian Raby

text: Raby aloitti uransa ajamalla 1950-1960-luvuilla alemmissa autoluokissa, Formula 2 -luokissa sekä Formula 1 -sarjan ulkopuolisissa kilpailuissa. Näiltä ajoilta hänen parhaat saavutuksensa olivat 1957 Le Mansin 24 tunnin ajon 15. sija yhdessä Jack Brabhamin kanssa, 1963 Rooman GP:n kolmas sija ja Formula Junior -sarjan avauskilpailun voitto Englannin kilpailussa. Formula 1:iin hän osallistui varsinaisesti ensimmäistä kertaa vuonna 1963 kotikilpailussaan Britannian GP:ssä, jossa hän ajoi Gilbyn autolla, kunnes joutui keskeyttämään. Hän yritti päästä myös Saksan ja Italian osakilpailuihin, mutta karsiutui pois. Vastaavanlaisesti tapahtui Brabhamin autoilla vuosina 1964 ja 1965. Rabyn parhaaksi sijoitukseksi jäi 11. sija Britannian GP:stä päätöskaudellaan 1965.


title: Ian Raby

text: Formula 1:sten jälkeen Raby palasi kilpailemaan Formula 2:iin, jossa hän menehtyi vuoden 1967 Zandvoortin kilpailusta saamiinsa vammoihin kolme kuukautta myöhemmin.


title: Adygelaiset kansat

text: Adygelaiset kansat (omakielinen nimitys "adyge", muilla kielillä heitä on varsinkin aikaisemmin kutsuttu "tšerkesseiksi") ovat kolmen keskenään läheistä sukua olevan kansan, adygien, kabardien ja tšerkessien muodostama etninen kokonaisuus. Nykyään erilliseksi kansaksi lasketaan myös adygeihin kuuluvat šapsugit. Adygelaiset kansat puhuvat luoteiskaukasialaisia adygen ja kabardin (kabardi-tšerkessin) kieliä. Perinteinen uskonto on sunnalainen islam.


title: Adygelaiset kansat

text: Venäjällä on vuoden 2002 väestönlaskennan mukaan 128 500 adygea, 520 000 kabardia, 60 500 tšerkessiä ja 3 200 šapsugia. He asuvat etupäässä Pohjois-Kaukasiassa sijaitsevissa Adygean, Kabardi-Balkarian ja Karatšai-Tšerkessian tasavalloissa. Huomattavia adygeryhmiä asuu myös Turkissa ja Lähi-idässä, joissa käytetty nimitys ”tšerkessit” käsittää usein myös muiden pohjoiskaukasialaisten kansojen edustajia. Turkissa adygelaisia arvioidaan olevan 150 000 henkeä, Jordaniassa 25 000, Iranissa 15 000, Irakissa 5 000, Libanonissa 2 000 ja Syyriassa 32 000 (jälkimmäiseen lukuun sisältyvät myös tšetšeenit). Yhteensä adygelaisiin kansoihin arvioidaan kuuluvan yli miljoona henkeä.


title: Adygelaiset kansat

text: Adygelaiset ja heille kielellistä sukua ovat abhaasit ja ubyhit ovat Mustanmeren koillisrannikon, Luoteis-Kaukasian, Kubanin ja Asovanmeren ympäristön alkuperäisväestöä. Muinaiset adygeheimot muotoutuivat tällä alueella alkaen noin tuhatluvulta eaa. ensimmäisen vuosituhannen puoliväliin mennessä. Ajanlaskumme alussa seudulle saapui iranilaisia alaaneja. 300-luvulla tapahtuneen hunnien hyökkäyksen jälkeen Kubanille siirtyi turkkilaisia heimoja. 600–900-luvuilla "kasogeiksi" kutsutut adygelaiset asuivat kasaarien länsinaapureina. Tamanin niemimaalla he rajoittuivat venäläiseen Tmutarakanin ruhtinaskuntaan. Mongolien ja Timur Lenkin sotaretket 1200–1300-luvuilla pakottivat adygelaiset vetäytymään Kaukasuksen vuoristosoliin. Kabardit siirtyivät itään alaanien autioiksi jättämille Terekin rannoille. 1500–1700-luvuilla alueella käytiin lukuisia sotia, joihin adygeheimojen lisäksi osallistuivat Turkki, Krimin kaanikunta, Venäjä ja Dagestanin hallitsijat. Vuonna 1792 solmitussa Iaşin rauhansopimuksessa Turkin ja Venäjän väliseksi rajaksi määriteltiin Kubanjoki.


title: Adygelaiset kansat

text: Adygeheimojen perinteinen asuinalue eli historiallinen Tšerkessia ulottui lännestä Tamanin niemimaalta itään Kaspianmeren rannalle. Kabardien itäisimmät asutukset sijaitsivat Sunžan alajuoksulla, muita itäisiä alueita käytettiin lähinnä laidunmaina. Kaukasuksen pohjoisrinteillä adygelaisten asuinalue käsitti Kubanjoen laakson ja Mustanmeren rannalla nykyisen Sotšin luoteispuolella sijaitsevan seudun. Läntiset adyget koostuivat lukuisista paikallisryhmistä tai heimoista, jotka usein sotivat keskenään, vaihtoivat asuinpaikkaa tai sulautuivat toisiinsa. Heimojen sisällä käytiin ankaraa kamppailua monilukuisen adygeylimystön ja talonpoikien välillä. Sen tuloksena syntyi vapaiden talonpoikien muodostamia heimoja, joilla oli vaaleilla valitut johtajat (šapsugit, lähinnä abazoista koostuneet "abadzehit" ja "natuhait") sekä ruhtinaiden johtamia heimoja, joiden ylimystö omisti maaorjia ja sotavankeina otettuja kotiorjia ("bžedugit, temirgoit, hatukait" ym.). Varsinaisen valtion muodosti vain Kabardia, jonka hallitsijan valitsi ruhtinaiden ja aatelisten muodostama neuvosto.


title: Adygelaiset kansat

text: Vuosina 1817–1864 käyty Kaukasian sota muutti perusteellisesti alueen etnistä karttaa. Kabardit pysyivät pääosin rauhallisina, mutta läntiset adygeheimot tekivät venäläisille ankaraa vastarintaa vielä Šamilin kukistumisen (1859) jälkeenkin. Sodan aikana Venäjän hallitus alkoi siirtää adygelaisia vuoristosta tasangolle. Väestönsiirroista kieltäytyneet pakotettiin muuttamaan Turkkiin, joka oli luvannut ottaa heidät vastaan. Vuosina 1861–1862 Turkkiin siirtyi 10 300 kabardia, lähinnä ylimystöä perheineen ja maaorjineen. Pelkästään vuosina 1863–1864 Turkkiin muutti virallisten tilastojen mukaan 312 000 vuoristolaista. Muuttoliike jatkui ensimmäiseen maailmansotaan saakka. Huonojen olojen takia osa pakolaisista palasi takaisin. Pohjois-Kaukasiaan jääneet adygelaiset siirrettiin uusiin suurkyliin, joissa usein asui monien eri heimojen edustajia. Vuoristoseudulle asutettiin kasakoita. Autioksi jääneelle Mustanmeren rannikolle muutti venäläisiä, ukrainalaisia, armenialaisia, kreikkalaisia ja virolaisia uudisasukkaita. 1860-luvun lopussa sinne alkoi palata šapsugeja.


title: Adygelaiset kansat

text: 1920-luvun alussa perustettiin Kabardi-Balkarian, Karatšai-Tšerkessian ja Adygean autonomiat, joilla on nykyään Venäjän federaatioon kuuluvien tasavaltojen asema. Adygean ulkopuolelle jäi vuonna 1924 perustettu Šapsugien kansallinen piiri, joka lakkautettiin vuonna 1945. Alueellisesta hajanaisuudesta huolimatta adygelaiset kansat ovat säilyttäneet voimakkaan yhteenkuuluvuuden tunteen. Venäjällä 1980–1990-lukujen vaihteessa syntynyt kansallinen liike pyrkii lisäämään niiden yhteistyötä ja kehittämään suhteita muissa maissa asuvaan diasporaan.


title: Milt Palacio

text: Milton “Milt” Palacio (s. 7. helmikuuta 1978, Los Angeles) on yhdysvaltalainen koripalloilija, jonka nykyisenä seurajoukkueena toimii Saski Baskonia.


title: Tsar

text: Tsar on vuonna 1998 Los Angelesissa, Kaliforniassa perustettu yhdysvaltalainen rockyhtye. Sen jäseniä ovat Jeff Whalen (taustalaulu ja kitara), Daniel Kern (laulu ja kitara), Jeff Solomon (bassokitara) ja Steve Coulter (rummut).


title: Tsar

text: Yhtyeen nimeä kantava esikoisalbumi julkaistiin Hollywood Recordsilla, mutta menestyi huonosti. Levyllä olleet kappaleet "Ordinary Gurl" ja "The Girl Who Wouldn't Die" soivat elokuvassa American Psycho 2.


title: Tsar

text: Vuonna 2004 Chuck Byler korvasti Coulterin ja vuonna 2005 Solomonin tilalle tuli Derrick Forget. Toinen albumi julkaistiin TVT Recordsilla vuonna 2005, mutta se oli äänitetty jo lähes kaksi vuotta sitten aiempien bändin jäsenten kanssa. Levyn nimikkokappale "Band-Girls-Money" on Electronic Artsin peleissä Burnout Revenge ja Burnout Legends.


title: Tsar

text: Tammikuussa 2010 yhtyeen alkuperäinen kokoonpano yhdistyi jälleen ja uusi levy on tekeillä.


title: Dick Rathmann

text: James 'Dick' Rathmann (6. tammikuuta 1924 Los Angeles, Kalifornia – 1. helmikuuta 2000 Melbourne, Florida), oli yhdysvaltalainen Indianapolis 500 -kuljettaja ja Jim Rathmannin veli.


title: Dick Rathmann

text: Hän osallistui Indianapolis 500 -kilpailuun 9 kertaa kausilla 1950, 1956 ja 1958–1964, joista 1950-1960 kuuluivat Formula 1 -sarjaan. Hän saavutti yhteensä yhden paalupaikan ja 2 pistettä, jotka tulivat vuoden 1956 kilpailusta. Hän starttasi paalupaikalta vuoden 1958 kilpailussa, mutta hänen viereltään startannut Ed Elisian käynnisti ketjureaktion kolmosmutkassa ensimmäisellä kierroksella, johon joutui 15 autoa ja samassa kolarissa Pat O'Connor menehtyi. Rathmannista tuli ensimmäinen paalulta startannut Indy 500 -kuljettaja, joka ei ajanut kierrostakaan paalukisassaan. Samaan ovat pystyneet vain Roberto Guerrero ja Scott Sharp.


title: Dick Rathmann

text: Dick ja Jim Rathmann vaihtoivat nimiään vuonna 1946, jotta Dick voisi kilpailla alaikäisenä, ja pian Dick sekä Jim omaksuivat uudet nimensä pitäen ne itsellään.


title: Dick Rathmann

text: Dick kilpaili NASCAR-sarjassa vuosina 1951–1955 saavuttaen 13 voittoa ja 13 paalupaikkaa ajaen top 10 joukkoon 79 kertaa. Hän oli parhaimmillaan kolmas vuoden 1953 Grand National cupissa. Hän kilpaili myös AAA- ja USAC-sarjoissa ollen parhaimmillaan toinen Daytonassa vuonna 1959.


title: Dick Rathmann

text: Rathmann eläköityi kilpa-ajamisesta vuonna 1960 ja siirtyi Floridaan auttamaan veljeään heidän Chevroletia myyvään autoliikkeeseen. Hän kuoli vuonna 2000. Vuonna 2009 hänet kiinnitettiin West Coast Stock Car Hall of Fameen.


title: Jason Popson

text: Jason Popson (s. 1. marraskuuta 1971 Cleveland, Ohio) on yhdysvaltalainen laulaja, joka tunnetaan parhaiten industrial metal -yhtye Mushroomheadin entisenä laulajana. Popsonilla on ollut myös lukuisia sivuprojekteja. Hän omistaa Fractured Transmitter Recording Company -nimisen levy-yhtiön. Musiikin lisäksi Popson on näytellyt "Client 3815" -elokuvassa.


title: Judo kesäolympialaisissa 1996

text: Atlantan olympialaisissa 1996 kilpailtiin judossa seitsemässä miesten ja naisten painoluokassa. Kilpailut käytiin 20.–26. heinäkuuta 1996.


title: Jyväskylän Liikenne

text: Jyväskylän Liikenne on Jyväskylässä toimiva linja-autoyhtiö. Yhtiö on Koiviston Auton tytäryhtiö. Vuonna 2002 yhtiö kuljetti 6,65 miljoonaa matkustajaa. Yhtiössä työskentelee noin 250 kuljettajaa.


title: Jyväskylän Liikenne

text: Jyväskylän seudun joukkoliikenne kilpailutettiin syksyllä 2013. Viiteen osaan jaettu tarjouskilpailu päättyi neljässä tapauksessa Onnibus Oy:n voittoon. Alkuvuodesta 2014 Onnibus ilmoitti myyvänsä voittamansa toiminnan Koiviston Autolle, joten Jyväskylän paikallisliikenne jatkuu Jyväskylän Liikenteen nimissä 1.7.2014.


title: Jyväskylän Liikenne

text: Jyväskylän Liikenne liikennöi paikalisliikennettä Jyväskylässä ja Jämsässä. Jyväskylän Liikenne ajaa myös pikavuoromatkoja. Jyväskylän Liikenteellä on noin 160 linja-autoa. Linja-autojen määrä vaihtelee konsernin sisällä. Jos toisella tytäryhtiöllä on pulaa linja-autoista niin toisesta voidaan tarvittaessa lainata.


title: Jyväskylän Liikenne

text: Jyväskylän Liikenne Oy:n lähtökohdat ovat 1920-luvulla. Yhtiön molemmat perustajat, metallimies Toivo Rikkinen ja maanviljelijä Oskar Lievonen, aloittivat linja-autoliikenteen Jyväskylän seudulla vuonna 1925. Toivo Rikkinen sai vuonna 1933 silloisen yhteistyökumppaninsa Toivo Salosen kanssa luvan linjalle Jyväskylä–Viitasaari; kaksi vuotta myöhemmin linjaa pidennettiin Oulun läänin Pyhäjärven Pyhäsalmelle, mikä oli merkittävä avaus Keski-Suomesta Oulun suuntaan. Samaan aikaan Oskar Lievonen laajensi paikallisliikennettä Jyväskylän kaupungin ja Jyväskylän maalaiskunnan alueilla. Toivo Rikkinen ja Oskar Lievonen perustivat vuonna 1937 yhtymän Rikkinen & Lievonen, joka muutettiin heidän tasan puoliksi omistamakseen osakeyhtiöksi vuoden 1939 alussa. Lievonen, joka oli taipumukseltaan lähinnä liikemies, hoiti yhtiön hallinnon, kun taas Rikkinen entisenä metallimiehenä vastasi kaluston kunnossapidosta. Rikkinen toimi myös yhtiön ensimmäisenä toimitusjohtajana. Yhtymän aloittaessa toimintansa sillä oli 42 työntekijää ja 17 linja-autoa, joiden väriksi oli valittu punainen. Vuonna 1937 yhtymä avasi uuden linjan Jyväskylästä Joutsaan ja pidensi Rikkisen vanhaa Pyhäsalmen linjaa Haapajärvelle. Vuonna 1939 Rikkinen & Lievonen Oy oli silloisen Linja-autoliikennöitsijäin Liiton 17. suurin jäsenyritys 22 autollaan, joista suurin osa oli Volvo- ja Mercedes-Benz -merkkisiä. Koko Suomessa oli tällöin vain 18 sellaista linja-autoyritystä, joilla oli vähintään 20 autoa.


title: Jyväskylän Liikenne

text: Toisen maailmansodan sytyttyä Rikkinen & Lievonen Oy joutui supistamaan liikenteensä noin puoleen ja talvisodan alla osa yhtiön autoista otettiin puolustusvoimien käyttöön. Vaikeuksista huolimatta yhtiö pystyi hoitamaan Jyväskylän kaupunkiliikennettä Mercedes-Benz -autoillaan, jotka eivät liian suurina ja raskaina sopineet rintamakäyttöön. Vuonna 1941 Toivo Rikkinen myi omistusosuutensa yhtiöstä jyväskyläläiselle Are Oy:lle (entinen Keski-Suomen Auto Oy) ja seuraavana vuonna yhtiön nimi muutettiin Jyväskylän Liikenne Oy:ksi. Uudeksi toimitusjohtajaksi siirtyi Oskar Lievonen. Jatkosodan aikana liikennettä jouduttiin edelleen vähentämään kalusto- ja rengaspulan vuoksi, jotka haittasivat liikenteen hoitoa vielä vuosia sodan loppumisen jälkeenkin. Esimerkiksi vuonna 1947 pystyttiin liikennöimään vain seitsemällä autolla. Sotien jälkeen poliittinen vasemmisto ajoi Jyväskylän paikallisliikenteen kunnallistamista, mikä ei kuitenkaan toteutunut. Sen sijaan kilpailu kiristyi yrittäjien määrän lisääntyessä. Vuonna 1946 Jyväskylän Liikenne luovutti Pyhäjärvelle ja Haapajärvelle suuntautuneet kaukolinjansa toiselle liikennöitsijälle ja sai vastineeksi linjat Jyväskylästä Äänekoskelle ja Tikkakoskelle. Jyväskylän Liikenne saavutti talvisotaa edeltäneen automääränsä (22 kpl) vasta vuonna 1952. Yhtiön kaluston erikoisuutena oli kaksi Yhdysvaltain armeijan ylijäämävarastoista vuonna 1948 ostettua ja linja-autoksi rakennettua 10-pyöräistä Internationalia.


title: Jyväskylän Liikenne

text: Vuonna 1953 Jyväskylän Liikenne Oy:n koko osakekanta siirtyi Are Oy:lle, jolloin yhtiöstä tuli Are Oy:n tytäryhtiö, ja sen hoitama kaukoliikenne siirrettiin uudelle yhtiölle Viitasaaren Linja Oy:lle. Samalla Jyväskylän Liikenteen toimitusjohtajaksi tuli Oskar Lievosen poika Olavi Lievonen. Jyväskylän Liikenne palasi kuitenkin harjoittamaan kaukoliikennettä ostaessaan vuonna 1957 eräitä linjoja Itä-Päijänteen Liikenne Oy:ltä. Yhtiö sai ensimmäisen pikavuoronsa reitille Jyväskylä–Helsinki yhdessä mäntsäläläisen Sukulan Linja Oy:n kanssa 1950-luvun lopussa. Jyväskylän Liikenne sai yritysostojen myötä 1960- ja 1970-luvuilla haltuunsa koko Jyväskylän paikallisliikenteen; suurin kauppa oli pahimman kilpailijan Keljon Linja Oy:n osto vuonna 1967 – kaupan ansiosta Jyväskylän Liikenteen henkilökunnan määrä nousi lähes 300:aan – ja viimeinen Välisen Linja Oy:n siirtyminen Jyväskylän Liikenne Oy:n omistukseen vuonna 1978. Henkilöautojen määrän voimakas kasvu myös Keski-Suomen alueella johti siihen, että Jyväskylän Liikenne luopui kaukolinjoistaan vuonna 1976 ja keskittyi paikallis- ja lähiliikenteeseen Jyväskylän seudulla. 1970- ja 1980-lukujen taitteessa emoyhtiö Are Oy aloitti Jyväskylän kaupungin kanssa neuvottelut Jyväskylän Liikenne Oy:n toiminnan siirtämisestä kaupungin hoidettavaksi, mutta neuvottelut eivät johtaneet tulokseen. Vuonna 1983 Jyväskylän Liikenteellä oli 96 linja-autoa ja se oli Linja-autoliiton kymmenenneksi suurin jäsenyritys.


title: Jyväskylän Liikenne

text: Jyväskylän Liikenteen päätoimipaikka sijaitsi 1950-luvun alusta lähtien Jyväskylän mlk:n Jyskässä, mutta kiinteistön jäädessä Vaajakosken moottoritien alle yhtiö siirtyi vuonna 1972 uusiin tiloihin Seppälänkankaan teollisuusalueelle. Maaliskuussa 1984 Are Oy myi Jyväskylän Liikenne Oy:n osakekannan Koiviston Auto Oy:lle, joka oli jo ennen kauppaa ollut automäärältään Jyväskylän Liikenne Oy:tä yli kaksi kertaa suurempi. Myöhemmin Koiviston Auto Oy on liittänyt Jyväskylän Liikenteeseen muita Keski-Suomen alueelta ostamiaan liikenneyrityksiä, esimerkiksi laukaalainen Eino Turunen Oy vuonna 1988. Vuoden 1988 lopussa Jyväskylän Liikenne Oy:ssä työskenteli noin 180 henkilöä ja sillä oli 83 linja-autoa. Vuonna 1999, jolloin Jyväskylän Liikenne täytti 60 vuotta, yhtiön liikevaihto oli 58 miljoonaa markkaa, josta 95 prosenttia koostui Jyväskylän seudun paikallisliikenteestä ja loput tilausajoista. Yhtiö hoiti kokonaan Jyväskylän kaupungin sisäisen liikenteen sekä keskeisen osan naapurikuntien, Jyväskylän maalaiskunnan, Laukaan ja Muuramen seutuliikenteestä. Yhtiössä työskenteli 175 henkilöä ja sillä oli 95 linja-autoa. Vuonna 1998 valmistuivat Jyväskylän liikenteen nykyiset toimitilat. Toimitusjohtajana oli tuolloin Jaakko Raunio.


title: Jyväskylän Liikenne

text: Koiviston Auto -yhtymän emoyhtiö Metsäpietilä Oy osti Äänekosken seudulla toimineen Tourusen Linjat Oy:n kesäkuussa 2008 ja liitti sen Jyväskylän Liikenteeseen. Kauppaan kuului 17 linja-autoa ja samalla 24 työntekijää siirtyi uuden työnantajan palvelukseen. . Viimeisin yrityskauppa tapahtui vuoden 2014 syksyllä, jolloin äänekosken seudulla toiminut Keski-Suomen Liikenne Oy siirtyi osaksi Jyväskylän Liikennettä. Kauppaan kuului 13 linja-autoa, ja yhtiön 25 työntekijää siirtyi uuden työnantajan palvelukseen.


title: Jyväskylän Liikenne

text:
Kabus rakensi vuosina 1987-1988 Jyväskylän Liikenteelle 12 TG-6L/7000 -tyyppistä linja-autoa. Autot poikkeavat aiemmin Kuopion Liikenteelle rakennetusta TD-4/7250 -mallista voimansiirron, moottorin ja ovijärjestyksen puolesta. Näistä on poistettu kymmenen vuosina 2007-2009. Jyväskylän Liikenne on saanut Kuopion Liikenteeltä 13 kappaletta vuonna 1983 valmistunutta Kabusin TD-4/7250 -sarjaa.
Yhtiöllä oli myös 35 2007-2010 valmistunutta, matalalattiaista
Kabusin TC4A4/6450 ja TC6A4/6450 -mallia. Uusilla autoilla on ollut vain vähän lastentauteja ja niistä on tullut Jyväskylän paikallisliikenteen runko. Ne kuluttavat 20 prosenttia vähemmän polttoainetta kuin vastaavan kokoiset muut autot. Kabuseja on kuitenkin siirretty yhtiön eri toimipisteiden väleillä, ja nykyisin Kabusien lukumäärä Jyväskylässä on 11.


title: Komentotie

text: Komentotie () on yleensä sotilaallisissa järjestöissä käytettävä termi, jolla tarkoitetaan käskyvallan kulkeutumista komentoportaassa ylimmällä olevalta henkilöltä eri johtoportaiden tai esimiesten kautta sille esimiehelle tai alaiselle, jota asia koskee tai jolle asian ratkaisu kuuluu. Toisin sanoen sotilasarvoltaan korkeampi henkilö antaa käskyn komentoportaassa hänen alapuolellaan olevalle henkilölle, joka toteuttaa käskyn tai välittää sen alaspäin ketjussa, kunnes se saavuttaa henkilön, jonka tehtävänä on toteuttaa käsky. Tyypilisesti käskyt annetaan suoraan komentoportaassa seuraavaksi alemapana olevalle, mutta tästä voidaan tarpeen tullen poiketa.


title: BBC Radio 4

text: BBC Radio 4 on BBC:n valtakunnallinen radiokanava. Se aloitti lähetyksensä 30. syyskuuta 1967, jolloin se korvasi BBC Home Servicen. Kanava lähettää lähinnä uutis- ja ajankohtaisohjelmia, kuunnelmia, asiaohjelmia, komediaa, ja muuta puheohjelmistoa. Kanavalla on lähes monopoliasema valtakunnallisten puhekanavien joukossa, ja sen vuosibudjetti on 60–70 miljoonaa puntaa.


title: Colby Armstrong

text: Colby Joseph Armstrong (s. 23. marraskuuta 1982 Lloydminster, Saskatchewan) on kanadalainen uransa päättänyt jääkiekkoilija ja maailmanmestari.


title: Colby Armstrong

text: Armstrong pelasi vuosina 1999–2002 juniorina jääkiekkoa WHL:n Red Deer Rebelsissä, jossa hän teki kolmella kaudella yhteensä 185 tehopistettä. Pittsburgh Penguins varasi Armstrongin ensimmäisellä varauskierroksella vuorolla 21 . Seuraavalla kaudella Red Deer voitti WHL:n mestaruuden ja eteni Memorial Cupiin, jonka se voitti myös. Syksyllä 2002 Armstrong teki Pittsburghin kanssa kolmivuotisen tulokassopimuksen.


title: Colby Armstrong

text: Junioriuran jälkeen Armstrong pelasi kolme täyttä kautta Pittsburghin farmijoukkueessa AHL:n Wilkes-Barre/Scranton Penguinsissa. Kaudella 2005–2006 hän teki debyyttinsä Penguinsin riveissä. Armstrong aloitti syksyllä 2005 vielä AHL:ssa, mutta Pittsburgh nosti hänet joulukuussa NHL-joukkueeseen. Hän pelasi loppukaudesta tähtihyökkäjää Sidney Crosbyn kanssa samassa kentässä. Armstrong tekikin 40 tehopistettä (16 + 24) 47 pelissä. Tehotilasossa hän oli saldollaan +15 Pittsburghin paras. Kauden jälkeen hän allekirjoitti vuoden jatkosopimuksen Pittsburghin kanssa.


title: Colby Armstrong

text: Armstrong aloitti kauden 2006–2007 Crosbyn kentässä, mutta lopulta ei pystynyt pitämään paikkaansa ja loppukaudesta pelasi useiden eri ketjukavereiden kanssa. Kauden jälkeen hän teki Pittsburghin kanssa kaksivuotisen sopimuksen. Pittsburgh myi kesken kauden 2007–2008 26. helmikuuta 2008 Armstrongin, Erik Christensenin, Angelo Espositon ja ensimmäisen kierroksen varausvuoron Atlanta Thrashersiin, josta se sai vaihdossa Marian Hossan ja Pascal Dupuis’n.


title: Colby Armstrong

text: Ensimmäisellä kokonaisella kaudellaan Atlantassa Armstrong sivusi piste-ennätystään, kun hänelle merkittiin 40 tehopistettä. Armstrong rikkoi kuitenkin maaliennätyksensä, kun hän teki 22 maalia. Seuraavalla kaudella Armstrongin pistemäärä putosi 29:ään. Kesällä 2010 Armstrong teki kolmen vuoden sopimuksen Toronto Maple Leafsin kanssa. Maple Leafsissa Armstrong kärsi loukkaantumisista ja pelasi kahden kauden aikana vain 79 ottelua yhteensä. Maple Leafs ostikin ulos hänen viimeisen sopimuskauden. Tämän jälkeen hän teki vuoden sopimuksen Montreal Canadiensin kanssa.


title: Colby Armstrong

text: Kaudeksi 2013–2014 Armstrong siirtyi Ruotsin SHL:n Växjö Lakersiin.


title: Colby Armstrong

text: Armstrong kuului Kanadan jääkiekkomaajoukkueeseen vuonna 2007, kun Kanada voitti kultaa. Hän teki voittomaalin 4–2 päättyneessä ottelussa Suomea vastaan. Armstrongin osuma vei Kanadan 3–0-johtoon. Armstrong oli toistamiseen mukana MM-kilpailuissa vuonna 2009. Kanada sai turnauksesta hopeaa.


title: Colby Armstrong

text: Hänestä tuli Penguinsissa pelatessaan läheinen ystävä Sidney Crosbyin kanssa. Hänen pikkuveljensä Riley Armstrong pelaa SaiPa:ssa.


title: Vapaa territorio

text: Vapaa territorio (, ) tai "Mahnovshtsina" (Махновщина) tai "Anarkistinen Ukraina" oli tammikuusta 1919 vuoteen 1921 Nestor Mahnon johtaman Ukrainan vallankumouksellisen kapinallisarmeijan Ukrainan vallankumouksen aikana kontrolloima alue Etelä-Ukrainassa.


title: Vellum: Kaikkeuden kirja 1

text: Vellum: Kaikkeuden kirja 1 on Hal Duncanin vuonna 2005 ilmestynyt esikoisromaani. Teos oli ehdokkaana World Fantasy- ja British Fantasy -palkintojen saajaksi. Tähtivaeltaja-palkinto sille myönnettiin 2010. Duncan vieraili markkinoimassa kirjaa Helsingin kirjamessuilla.


title: Markus (Laatokan piispa)

text: Piispa Markus (, oik. "Leonid Leontinevitsh Schavikin", ; 28. toukokuuta 1910 Raivola, Karjalankannas – 13. tammikuuta 1989 Lahti) oli Valamon luostarin munkki ja myöhemmin Yhdysvalloissa toiminut piispa.


title: Markus (Laatokan piispa)

text: Leonid Schavikin kävi Raivolassa kansakoulun ja kaksi luokkaa venäläistä reaalikoulua, keskikoulun hän kävi Helsingissä. Valamoon hän meni vuonna 1931. Hänen kuuliaisuustehtäväkseen määrättiin igumenin keljapalvelijana toimiminen. Arkkipiispa Herman vihki hänet vuonna 1934 munkiksi ja munkkidiakoniksi sekä pappismunkiksi vuonna 1941. Hän sai munkkinimekseen Markus. Hän sai Suomen kansalaisuuden 1941, siihen asti hän oleskeli Suomessa Nansen-passilla kuten monet muutkin venäläisemigrantit.


title: Markus (Laatokan piispa)

text: Isä Markus toimi sodan vuosina monissa tehtävissä: sotilaspastorina ja Kyyrölän seurakunnan pappina. Hänet kotiutettiin 1944, ja hän siirtyi uuteen Valamoon. 1950-luvun alussa hän toimi seurakuntapappina Pielavedellä, Hämeenlinnassa, Järvenpäässä ja Kotkassa.


title: Markus (Laatokan piispa)

text: Hänet siirrettiin 1954 Valamon kirjoista Kotkan ortodoksiseen seurakuntaan. Näin siksi, että hän oli toteuttamassa vuosikaudet harkitsemaansa ajatusta siirtyä ulkomaille. Samana syksynä hän muutti Arizonaan Yhdysvaltoihin. Hän asettui myöhemmin Kaliforniaan ja siirtyi siellä toimivan Venäjän kirkon alaiseksi.


title: Markus (Laatokan piispa)

text: Isä Markus vihittiin vuonna 1960 arkkimandriitaksi. Vuonna 1969 hänestä tuli San Franciscon piispa, jonka arvonimi muutettiin vuotta myöhemmin muotoon Laatokan piispa. Tässä tehtävässä piispa Markus toimi vuoteen 1983, jolloin hän jäi eläkkeelle.


title: Markus (Laatokan piispa)

text: Valamolainen veljeys kantoi yli jurisdiktiorajojen, joten ystävyys isä arkkipiispa Paavalin kanssa säilyi: isä piispa Markus oli Uuden Valamon kirkon vihkijöiden joukossa kesällä 1977. Hän säilytti Suomen kansalaisuuden koko Yhdysvalloissa oleskeluaikansa ja palasi Suomeen vuonna 1987 eläkepäivikseen. Hän asettui asumaan Lahteen, jossa hän kuoli 1989. Hänet haudattiin uuden Valamon hautausmaalle.


title: Markus (Laatokan piispa)

text: Piispa Markus tunnettiin omaleimaisesta huumorintajustaan, ja hänelle ehti keräytyä suuri joukko suomalaisia ystäviä jo työaikana sekä erityisesti Suomessa vietettyjen eläkevuosien mittaan.


title: Avery Cardoza

text: Avery Cardoza (s. 1957) on pokeriasiantuntija ja pokeriammattilainen. Hän on kirjoittanut jo yli 20 peliaiheista menestyskirjaa. Avery julkaisee myös lifestyle-lehteä Avery Cardoza's Player.


title: Avery Cardoza

text: Muutamia Cardozan kirjoja ovat mm. How to Play Winning Poker, Poker Talk, The Basics of Winning Poker, The Basics of Winning Hold'em Poker, Crash Course in Beating Texas Hold'em Poker sekä Internet Hold'em Poker.


title: Ibert Henriksson

text: Ibert Henriksson (s. 6. toukokuuta 1928 Mustasaari) on entinen suomalainen jalkapalloilija.


title: Ibert Henriksson

text: Puolustajana pelannut Henriksson edusti urallaan Vasa IFK:a 1950–1956. Hän voitti seurassa Suomen mestaruuden 1953 sekä kaksi hopeaa ja yhden pronssin. Kaikkiaan Henriksson pelasi kuuden kauden aikana 77 pääsarjatason ottelua, joissa hän teki yhden maalin.


title: Ibert Henriksson

text: Maajoukkueessa Henriksson pelasi kolme maaottelua vuonna 1954.


title: Börje Herrmann

text: Börje "Heruli" Herrmann (usein myös Herrman, 31. lokakuuta 1921 Inkoo – 29. elokuuta 1978 Helsinki) oli suomalainen jalkapalloilija.


title: Börje Herrmann

text: Hyökkääjänä pelannut Herrmann edusti urallaan Helsingin Palloseuraa 1940–1944 ja 1949–1951 sekä HIFK:a 1945–1948. Hän voitti HIFK:ssa Suomen mestaruuden 1947. Kaudella 1948 Herrmann teki eniten maaleja (12 kappaletta, 14 ottelussa) Suomen Palloliiton sisäisessä mestaruussarjassa. Kaikkiaan Herrmann pelasi viiden kauden aikana 59 pääsarjatason ottelua, joissa hän teki 37 maalia.


title: Börje Herrmann

text: Maajoukkueessa Herrmann pelasi yhden maaottelun vuonna 1946.


title: Kultakutri (romaani)

text: Kultakutri on Mika Waltarin kirjoittama pienoisromaani, joka kertoo Maire-nimisen naisen tarinan. Romaani on tunnelmaltaan synkkä, ja siinä on suorasukaisia kuvauksia lapsen seksuaalisesta hyväksikäytöstä, prostituutiosta ja henkirikoksista. Waltari kirjoitti romaanin vuonna 1946, mutta WSOY kieltäytyi aluksi julkaisemasta sitä.


title: Kultakutri (romaani)

text: Tarinan päähenkilö on Maire, ”Kultakutri”, jonka elämää seurataan lapsuudesta alkaen. Maire on syntynyt syrjähypystä, eikä hän saa koskaan tietää oikean isänsä henkilöllisyyttä. Perheen isä suhtautuu Maireen väheksyvästi ja vihamielisesti. Lopulta Maire pakenee kotoaan. Ensin hän yrittää elää rehellisesti, mutta hänen elämänsä menee koko ajan huonompaan suuntaan. Vuokraisäntä tuo asuntoon humalaisen miehen, joka raiskaa vielä alaikäisen Mairen. Mairesta tulee lopulta prostituoitu.


title: Kultakutri (romaani)

text: Maire onnistuu kiristämään rahaa hänet raiskanneelta mieheltä ja perustaa pienen kukkakaupan. Hän on rakastunut intohimoisesti naimisissa olevaan Torstiin, ja saa hänet murhaamaan vaimonsa. Verityö ei paljastu, mutta syyllisyys käy lopulta Torstille ylivoimaiseksi ja hän tappaa itsensä. Maire hankkiutuu rikkaisiin naimisiin ”neuvoksen”, vanhan irstailijan ja alkoholistin kanssa. Kun Maire tapaa miehen nuoren kukkienmyyjätytön kimpusta, hän muistaa oman lapsuutensa, raivostuu ja tukahduttaa humalaisen miehen tyynyllä. Lääkäri pitää kuolemaa luonnollisena, mutta Maire kuitenkin tunnustaa teon.


title: Kultakutri (romaani)

text: Romaani päättyy lauseeseen: ”Pian sen jälkeen vyöryi sota jyristen yli maailman hävittämään kaiken menneen.”


title: Kultakutri (romaani)

text: WSOY kieltäytyi aluksi julkaisemasta "Kultakutria", kirjailijan oman käsityksen mukaan sen ”täydellisen siveettömyyden takia”; Panu Rajalan mukaan tarinan ”raakuus” puistatti pääjohtaja Yrjö A. Jänttiä. Waltari julkaisi kirjan ensiksi omalla kustannuksellaan vuonna 1948. WSOY julkaisi sen kokoelmassa "Koiranheisipuu ja neljä muuta pienoisromaania" vuonna 1961..


title: Kultakutri (romaani)

text: "Kultakutri" on käännetty ainakin yhdeksälle kielelle, kuten espanjaksi ("Cabellos de oro"), kiinaksi ("Jinfa nülang") ja ranskaksi ("Boucle d'Or").


title: Kultakutri (romaani)

text: "Kultakutri" käsittelee prostituutiota ja lasten seksuaalista hyväksikäyttöä tavalla, joka oli uutta suomalaisessa kirjallisuudessa. Panu Rajala toteaa, että naisen kertoma tarina on psykologisesti uskottava, ja päähenkilön kova kohtalo saa lukijan myötätunnon pysymään hänen puolellaan. Hänen mielestään tarina on ”saavutus naisen mielen luotaajana”. Toisaalta Tapani Baggen mukaan päähenkilön elämässä on niin paljon vastoinkäymisiä, ettei se ole enää uskottavaa.


title: Kultakutri (romaani)

text: "Kultakutria" on verrattu Waltarin toiseen pienoisromaaniin "Jokin ihmisessä". Kummatkin sijoittuvat alamaailmaan, perustuvat Waltarille kerrottuun elämäntarinaan ja käsittelevät seksuaalisuutta ja intohimorikoksia. Bagge vertaa "Kultakutria" Cornell Woolrichin rikosromaaneihin, joskin Waltarin tyyli on Woolrichiä ”hillitympää, suorastaan lakonista”. Myös Rajala nimittää Waltarin tyyliä lakoniseksi.


title: Pekka Hieta

text: Pekka Hieta (s. 21. syyskuuta 1953 Kemijärvi) on entinen suomalainen jalkapalloilija.


title: Pekka Hieta

text: Maalivahtina pelannut Hieta edusti urallaan Kuopion Palloseuraa 1971–1973, Kuusysiä 1974 ja Kopareita 1975–1981. Hän pelasi kymmenen kauden aikana kaikkiaan 193 pääsarjatason ottelua. Maajoukkueessa Hieta pelasi kolme maaottelua vuosina 1977–1979.


title: Pekka Hieta

text: Hieta on toiminut pelaajauran jälkeen maalivahtivalmentajana muun muassa Kuopion Palloseurassa.


title: Pekka Hieta

text: Hieta tunnettiin pelikentillä lempinimellä "Pulu".


title: Kultakutri

text: Kultakutri voi tarkoittaa seuraavia asioita:


title: Laivakorppu

text: Laivakorppu on laivoissa ennen käytetty miehistön ruoka. Korput olivat pelkästä jauhoista ja vedestä tehtyjä lähes mauttomia keksejä, jotka oli paistettu kuin leipä ja sitten kuivatettu. Joissain resepteissä korpputaikinaan lisättiin myös suolaa. Korpputaikina vaivattiin vähällä vedellä ilman rasvaa tai nostatusaineita niin, että pelkkä vesi ja jauhot muodostivat kuivan ja tiiviin taikinan. Keksitaikina kaulittiin ja leikattiin muotoonsa, keksejä paistettiin leivinuunissa noin tunti, ja niiden annettiin kuivua uunissa jälkilämmöllä tai uunin ulkopuolella useita päiviä ennen pakkaamista kosteuden poistamiseksi.


title: Laivakorppu

text: Kuivina ja kovina hyvin säilyvät korput olivat yleensä liian kovia syötäviksi sellaisinaan, joten ne oli tapana murtaa ja kastaa vedessä, kahvissa tai muussa juomassa tai kastaa liemiruokaan. Laivakorput olivat Pohjois-Amerikan kultaryntäyksen aikaan myös monen uudisasuttajan ruokavaliota, ja ne saatettiin myös murustaa ja lisätä pannussa valmistettuun rasvapohjaiseen kastikkeeseen.


title: Laivakorppu

text: Näkkileipä muistuttaa laivakorppuja.


title: Tatra 17

text: Tatra 17 oli Tatran valmistama henkilöauto. Auto oli eräs ylellisimmin varustelluista Tatra-malleista. Se kehitettiin seuraajaksi T10-mallille.


title: Tatra 17

text: Autossa oli voimanlähteenä 6-sylinterinen, nestejäähdytteinen nelitahtimoottori, joka perustui edeltäjämalleihin NW S, T ja U. Moottorissa oli erikoisuutena väliakselin ja kartiohammaspyörien välityksellä toimiva sylinterinkannen yläpuolinen nokka-akseli ja vierintälaakeroitu kampiakseli. Nokka-akseli käytti etupäästään jäähdytyspuhallinta, takapäästään virranjakajaa. Sylinterinkansi oli alumiinivalua ja moottorinlohko silumiinia. Polttoaineensyötöstä vastasi kaksi Zenith Pallas -vaakaimukaasutinta. Auton huippunopeus oli n. 110 km/h.


title: Tatra 17

text: Moottorin takana oli märkä kartiokytkin ja nelinopeuksinen vaihteisto. Kardaaniakseli kulki auton kantavana rakenteena toimineen keskusputkirungon sisällä.


title: Tatra 17

text: Etuakseli oli erillisjousitettu ja varustettu poikittaisella, puolielliptisellä lehtijousella. Takana oli heiluriakseli ja poikittainen lehtijousi, joka oli kiinnitetty keskeltä vetopyörästöön ja päistään jarrukilpiin. Joka pyörällä oli mekaanisesti toimivat rumpujarrut. Seisontajarru vaikutti takapyöriin. Jäähdytysrivoituksella varustetut jarrurummut oli valmistettu alumiinivalusta, sisäpinnat olivat valurautaa.


title: Tatra 17

text: Yleisimmät korimallit olivat neliovinen sedan ja cabriolet, mutta yksityiset korivalmistajat rakensivat myös erilaisia muunnelmia erityistarpeisiin, kuten paloautoiksi.


title: Tatra 17

text: Kojelauta oli varustettu kierroslukumittarilla. Sähköjärjestelmä oli 12-volttinen. 70-litrainen polttoainetankki oli sijoitettu taka-akselille.


title: Tatra 17

text: Erikoisuutena autossa oli jousitetuin teleskooppivaimentimin varustettu etupuskuri.


title: Tatra 17

text: Vuonna 1928 esiteltiin T17:n seuraaja T31, mutta T17:n valmistus jatkui rinnalla vuoteen 1930 asti. Loppupään malleissa käytettiin T31:n hiukan isompaa ja tehokkaampaa moottoria, ja siksi ne tunnetaankin nimellä T17/31. Moottori oli perusrakenteeltaan aikaisempaa vastaava, mutta iskutilavuutta oli lisätty kasvattamalla sylinterinhalkaisijaa 64:stä 70 millimetriin. Suurin muutos oli nokka-akselin käyttömekanismissa, jossa väliakseli oli korvattu rullaketjulla.


title: Tatra 17

text: Vuonna 1929 Tatra suoritti testejä ilmajousituksella varustetulla T17:lla. Myös ahtimen käyttöä kokeiltiin.


title: Tatra 17

text: T17 saavutti menestystä ralleissa sekä Tšekkoslovakiassa että ulkomailla.


title: Jelena Lihovtseva

text: Jelena Aleksandrovna Lihovtseva (, s. 8. syyskuuta 1975 Alma-Ata, Kazakstan) on venäläinen tennispelaaja. Hän aloitti ammattilaisuransa vuonna 1992, kun hän oli 16-vuotias.


title: Jelena Lihovtseva

text: Urallaan Lihovtseva voitti kolme kaksinpelin ja 27 nelinpelin turnausta. Hän pääsi Grand Slamin loppuotteluun nelinpelissä neljästi ja sekanelinpelissä viidesti. Jälkimmäisestä hän on voittanut kaksi, ensimmäisen Wimbledonissa 2002 intialaisen Mahesh Bhupathin kanssa ja toisen Australian avoimissa 2007 kanadalaisen Daniel Nestorin parina.


title: Jelena Lihovtseva

text: 27. syyskuuta 2004 Lihovtseva saavutti uransa korkeimman listasijoituksen nelinpelissä, kolmas. Kaksinpelissä hänen korkein sijoituksensa on 15, jonka hän saavutti 25. lokakuuta 1999.


title: Jelena Lihovtseva

text: 11. tammikuuta 1998 Lihovtseva otti uransa ensimmäisen nelinpelin voiton Australiassa japanilaisen Ai Sugiyaman parina.


title: Jelena Lihovtseva

text: Grand Slam-turnauksissa hän on päässyt nelinpelin loppuotteluun neljästi, (Zimbabwelaisen Cara Blackin kanssa 2000 Yhdysvalloissa sekä venäläisen Svetlana Kuznetsovan parina Australiassa, Ranskassa ja Yhdysvalloissa 2004) mutta ei ole voittanut vielä yhtäkään. Sekanelinpelissä hän on ollut viidesti loppuottelussa, joista voittajana Wimbledonissa 2002 sekä Australiassa 2007. Lihovtseva hävisi loppuottelun Ranskassa 2003, Australiassa sekä Ranskassa 2006. Näissä sekanelinpeliotteluissa hänen parinaan ovat toimineet Mahesh Bhupathi ja Daniel Nestor.


title: Jelena Lihovtseva

text: Lihovtseva lopetti uransa vuonna 2008.


title: Jelena Lihovtseva

text: 21. syyskuuta 1999 Lihovtseva meni naimisiin Michael Baranovin kanssa Las Vegasissa.


title: Jelena Lihovtseva

text: luov. = luovutusvoitto


title: Kastelórizo

text: Kastelórizo (; myös "Kastellórizo", Καστελλόριζο) eli Megísti () on Kreikan saari, joka kuuluu Dodekanesian saariryhmään ja sijaitsee Välimeressä 3,7 kilometrin päässä Turkin rannikosta. Se on yksi saariryhmän kahdestatoista pääsaaresta. Saaren pinta-ala on yhdeksän neliökilometriä ja rantaviivaa sillä on 19 kilometriä. Hallinnollisesti saari kuuluu Megístin kuntaan, Ródoksen alueyksikköön ja Etelä-Egean saarten alueeseen. Kastelórizo on Megístin kunnan pääsaari. Saaren pääkylä on myös nimeltään Kastelórizo eli Megísti.


title: Kastelórizo

text: Kastelórizolla oli asutusta jo neoliittisella kaudella, ja saari on ollut tämän jälkeen usean eri valtion alaisuudessa. Liviuksen mukaan saari oli jopa itsenäinen 300-luvulla eaa. Osmanien valtakuntaan Kastelórizo liitettiin 1500-luvulla, ja osmanihallinnon aikana saari sai erikoisoikeuksia ja se kehittyi sekä taloudellisesti että kulttuurisesti. Kastelórizolla oli 1900-luvun alussa peräti 15 000 asukasta, mutta vuosisadan alkupuoliskolla saarelta muutti huomattavia määriä siirtolaisia erityisesti Australiaan.


title: Kastelórizo

text:
Kastelórizon saari tunnettiin antiikin aikana nimillä Megísti ja Megiste. Nimi Megísti tarkoittaa ”suurinta”, ja Kastelórizo onkin ympäröivistä saarista kaikkein suurin. Vaihtoehto on myös, että saari on saanut nimensä Homeroksen mainitseman Meges-nimisen henkilön mukaan.
Nimi Kastelórizo puolestaan voi olla peräisin saarella sijaitsevasta antiikinaikaisesta hylätystä linnasta (), joka on rakennettu pienelle punaiselle () kalliolle. Toisen lähteen mukaan saarella ei ole punaista kalliota. Italiaksi saari on nimeltään "Castelrosso" ja turkiksi puolestaan "Meis".


title: Kastelórizo

text: Kreikan saarten, kansantarujen ja kielitieteiden tutkija C. Papachristodoúlou on osoittanut, että linnaa tarkoittavat nimet "castelli" ja "castellos" ovat olleet hyvin tavallisia, mikä on käynyt ilmi bysanttilaishistorioitsijoiden, kuten Hesykhios Miletoslaisen ja Prokopioksen teksteistä. Sana "rizovouni" puolestaan tarkoittaa kukkulaa.


title: Kastelórizo

text: Kastelórizo sijaitsee Dodekanesian saariston kaukaisimmassa ja eristyneimmässä kolkassa suunnilleen Kreikalle kuuluvan Ródoksen saaren ja Turkille kuuluvan Antalyan kaupungin puolivälissä. Lähellä Kastelórizoa sijaitseva ja Megístin kuntaan kuuluva Strongylín saari on koko Kreikan itäisin saari. Saaren pinta-ala on 9 neliökilometriä ja rantaviivan pituus 19 kilometriä. Ródoksen saari sijaitsee 116 kilometrin päässä Kastelórizolta länteen. Kreikan pääkaupungin Ateenan kupeessa sijaitsevaan Pireuksen kaupunkiin on matkaa 328 meripeninkulmaa eli 607 kilometriä. Turkin rannikolle on matkaa vain 3,7 kilometriä.


title: Kastelórizo

text: Kastelórizo on vuoristoinen saari, jonka korkein kohta on 273 metriä merenpinnan yläpuolella sijaitseva Vígla (). Kastelórizon saaren kallioperä on kalkkikiveä.


title: Kastelórizo

text: Varsinaisia uimarantoja Kastelórizolla ei ole, mutta uimaan on mahdollista mennä esimerkiksi sataman läheisyydessä sijaitsevilta kallioilta.


title: Kastelórizo

text: Kastelórizo ja muutama pienempi lähisaari, kuten Ro, Strongylí ja Ágios Geórgios, kuuluvat hallinnollisesti Megístin kuntaan. Asukkaita Megístin kunnassa oli vuoden 2001 väestölaskennassa 430. Pinta-alaa kunnalla on 12 neliökilometriä. Megístin kunta kuuluu Ródoksen alueyksikköön ja Etelä-Egean saarten alueeseen.


title: Kastelórizo

text: Kastelórizon ainoa asutuskeskus on Kastelórizon eli Megístin kylä (492 asukasta), joka on rakennettu kahden lahden ympärille. Kylä muodostuu Choráfian, Mandrákin ja Pigádian alueista. (Katso myös: Luettelo Megístin kunnan kylistä ja saarista.)


title: Kastelórizo

text: Kuten muuallakin Dodekanesian saaristossa, ilmasto Kastelórizolla on tavallisesti lämmin ja kuiva. Kesäkuukausien aikana lämpötilat ovat keskimäärin 18–31 °C. Kastelórizolla puhaltaa koillisen suunnasta "meltemi"-tuuli.


title: Kastelórizo

text: Kastelórizo sekä lähisaaret Strongylí ja Ro kuuluvat Natura 2000 -verkoston piiriin. Saarten muodostamasta Natura-alueesta 16 prosenttia on merialuetta. Kastelórizon saari on kallioinen, ja saaren sisäosissa on erittäin pieniä vesialueita. Kasvillisuus saarella on macchia- ja phrygana-pensastoa. Paikoin kallionrinteillä kasvaa myös esimerkiksi maksaruohoja.


title: Kastelórizo

text: Kastelórizon ja sen lähisaarten kasvisto oli käytännössä tuntematon ennen vuosia 1973 ja 1974, jolloin sveitsiläinen kasvitieteilijä Werner Greuter ja E. Stamatiádou keräsivät alueen kasveja ja tekivät muistiinpanoja. Ennen tutkimuksia saarilta tunnettiin 23 luonnonkasvilajia. Greuterin ja Stamatiádoun tutkimuksissa Kastelórizolta löytyi yhteensä 424 putkilokasvilajia.


title: Kastelórizo

text: Kastelórizolla elää paljon erilaisia lintuja, käärmeitä ja sammakkoeläimiä. Merialueilla tavataan merisiilejä ja erilaisia kaloja. Kastelórizon pienillä sisäosien vesialueilla elää uhanalaisuusluokitukseltaan vaarantuneeksi luokiteltu "Lyciasalamandra luschani" -niminen salamanteri. Tätä salamanteria tavataan Euroopan unionin alueella ainoastaan Kastelórizolla ja kahdella muulla Kreikan saarella. Äärimmäisen uhanalainen munkkihylje ("Monachus monachus") puolestaan elää meren äärellä olevissa luolissa ja kallioisilla rannoilla. Euroopan unionin alueella munkkihyljettä tavataan noin sadassa paikassa.


title: Kastelórizo

text: Kastelórizolla tiedetään olleen asutusta jo neoliittisella kaudella eli nuoremmalla kivikaudella. Kastelórizo otti yhdessä muiden Dodekanesian saarten kanssa osaa kreikkalaiseen mytologiaan kuuluneeseen Troijan sotaan. Minolaisen ja mykeneläisen kulttuurin aikoina saari oli Kreetan kauppa-asema. Saari toimi myös väliasemana Kyproksen kanssa käydyssä kaupassa. Myöhemmin saaren asuttivat doorilaiset, jotka alkoivat kutsua sitä nimellä "Megísti", kertoo muun muassa antiikin historioitsija Skylaks Kariandalainen. Doorilaisten jälkeen saaren ottivat haltuunsa persialaiset. Rodoslaiset komentajat, joita kutsuttiin nimellä "epistatai", hallitsivat saarta 400-luvun puolivälistä eaa. eteenpäin. Näinä aikoina Kastelórizo oli turvallisen satamansa ja strategisen sijaintinsa ansiosta merkittävä välityskauppa-alue (). Antiikin aikana saaren pääkaupunki oli Palaiókastro. Roomalaisen historioitsija Titus Liviuksen mukaan vuosina 333–304 eaa. Kastelórizo oli jopa itsenäinen. Tänä aikana Rodoksen eparkian Sosikles rakensi saarelle linnoituksen, ja Kastelórizo löi Rodoksella myös omia rahojaan. Rooman–Syyrian sodan aikana vuosina 192 eaa. – 188 eaa. Rooman kanssa liittoutuneet rodoslaiset lähettivät erään Eudamoksen Kastelórizolle komentamaan 36 laivaa, joiden oli tarkoitus estää Hannibalin johtaman seleukidien laivaston pääsy Egeanmerelle. Eudamoksen laivasto löi Hannibalin Eurymedonin taistelussa vuonna 190 eaa., ja Hannibal laivastoineen saarrettiin Pamfyliaan.


title: Kastelórizo

text: Rodoksen vallan jälkeen Kastelórizo, kuten muutkin Dodekanesian saaret, liitettiin vuonna 146 eaa. Rooman valtakuntaan. Länsi-Rooman hajoamisen jälkeen Kastelórizosta tuli muiden Rodoksen lähisaarten tavoin osa Bysantin valtakunnan Provincia Insularumin eparkiaa. Bysantin kauden puolivälissä Kastelórizon asutus oli Palaiókastrossa. Bysanttilaiskaudella merirosvot tekivät Kastelórizolle hyökkäyksiään. Johanniittain ritarikunta eli Pyhän Johanneksen hospitaalin sääntökunta Jerusalemissa otti saaren haltuunsa vuonna 1306. Noina aikoina saarelaiset hankkivat elantonsa merenkululla. Ritarikunta rakensi paikalle, jolla oli sijainnut Rodoksen eparkian antiikin aikana rakentama linnoitus, uuden linnan, Castel Rosson. Tästä lähtien saarta kutsuttiin Château Rougeksi ja Castel Ruggioksi. Mamelukit saapuivat Jelal-el-Dinin johdolla Egyptistä saarelle vuonna 1440 ja alkoivat orjuuttaa paikallisväestöä. Kymmenen vuoden kuluttua eli vuonna 1450 saaren otti haltuunsa Napolin kuningaskunta. Napolin kuningaskunnan valtakauden aikana Kastelórizon linna, joka oli tuhoutunut mamelukkien valtakaudella, rakennettiin uudelleen.


title: Kastelórizo

text: Suleiman Suuri valtasi Rodoksen vuonna 1522, ja Kastelórizo liitettiin samana vuonna tai jo vuonna 1512 osmanien valtakuntaan. Osmanien valtakaudella Kastelórizo sai erioikeuksia ja kehittyi sekä taloudellisesti että kulttuurisesti. Osmanit antoivat saaren hallinnon paikallisille iäkkäille ihmisille ja keräsivät verot saaren asukkailta. Venetsia valloitti Kastelórizon vuosiksi 1570–1571 ja uudelleen vuosiksi 1659–1788. Aina osmanit palasivat takaisin valtaan.


title: Kastelórizo

text: Heinäkuussa 1788 kreikkalainen mies nimeltä Lámbros Katsónis hyökkäsi yön turvin 1 150 miehensä kanssa yllättäen Kastelórizolle tarkoituksenaan ottaa saari haltuunsa. Heidän onnistui yllättää osmanit pommittamalla linnoitusta, jossa osmanit oleskelivat. Katsóniksen joukot surmasivat paljon osmaneja, ja kolmantena taistelupäivänä osmanit joutuivat antautumaan. Osmanit ottivat saaren valtaansa jälleen vuonna 1792.


title: Kastelórizo

text: Vuosina 1821–1829 Kreikassa käytiin vapaussota, jonka seurauksena Kreikka irtautui osmanien valtakunnasta. Sodan aikana kastelórizolaismiehet lähettivät lapsiaan ja vaimojaan Ámorgoksen, Kárpathoksen ja Kásoksen saarille, sillä he pelkäsivät osmanien tappavan kristityt. Vapaussodan aikana vuosina 1828–1833 Kastelórizo oli Kreikan hallinnassa, mutta sen jälkeen se joutui jälleen osaksi osmanien valtakuntaa.


title: Kastelórizo

text: Kastelórizon kukoistuskausi sijoittuu noin vuosille 1890–1910, jolloin kastelórizolaiset kuljettivat kuunareillaan tavaraa, enimmäkseen puuta, Vähän-Aasian rannikolta Antiféloksesta (nyk. Kaş) ja Kalamákista (nyk. Kalkan). Höyryvoiman saapuessa kastelórizolaiset olivat laiminlyöneet laivojensa uudistamisen., ja siksi saarelaiset katsoivat parhaaksi myydä laivansa briteille Gallipolin taistelua varten. Taistelu, jota Yhdistynyt kuningaskunta ja Ranska kävivät osmanien valtakuntaa vastaan, kesti helmikuusta 1915 tammikuuhun 1916. Kastelórizolla oli 1900-luvun alussa 15 000 asukasta.


title: Kastelórizo

text: Saaren väestö perusti 1. maaliskuuta 1913 paikallisen väliaikaishallinnon, jota johti 14. maaliskuuta lähtien Ioannis Lakerdis. Väliaikaishallinto katkaisi välit osmanihallintoon. Väliaikaishallinto päättyi 1. elokuuta 1913, jolloin saari päätyi Kreikan hallintaan ja liitettiin Samokseen. Vasilios Tzavellas oli Kastelórizon kuvernööri 1. elokuuta 1913 lähtien helmikuuhun 1914, minkä jälkeen kuvernöörinä toimi syyskuuhun 1914 saakka Kostas Stavrakis. Odysseas Chorologas hoiti virkaa vuonna 1915 helmikuusta 28:nteen joulukuuta saakka. Ranska valloitti saaren 28. joulukuuta 1915, ja käytti sitä tukikohtanaan sotiessaan Syyriassa. Ranska myi Kastelórizon 1. maaliskuuta 1921 Italialle. Italialaiset nimesivät saaren "Castelrossoksi". Joko vuonna 1926 tai toisen lähteen mukaan 1927 tapahtunut maanjäristys aiheutti tuhoa saarella. Saari toimi 1930-luvun aikana ranskalaisten ja italialaisten vesilentokoneiden pääasiallisena välilaskupaikkana Lähi-itään suuntautuvilla lennoilla.


title: Kastelórizo

text: Saari oli toisen maailmansodan aikana tärkeä sotilastukikohta. Yhdistynyt kuningaskunta miehitti Kastelórizon 25. helmikuuta 1941, mutta muutaman päivän päästä Italia valloitti saaren takaisin itselleen. Italia vetäytyi sodasta vuonna 1943, ja 9. syyskuuta 1943 – 5. syyskuuta 1947 saari oli Yhdistyneen kuningaskunnan hallussa. Britit käyttivät saarta täydennysasemanaan. Liittoutuneet kuljettivat saaren väestöä pakolaisleireille Gazaan ja toivat sodan päätyttyä takaisin. Saksan taistelukoneet pommittivat saarta 17. lokakuuta 1943, ja miltei kaikki saaren talot tuhoutuivat. Tuhoa aiheutti vielä satamassa 6. heinäkuuta 1944 tuleen syttynyt ja räjähtänyt polttoainevarasto. Tulipalo tuhosi yli puolet saaren kaikkiaan 2 000 talosta. Sodan jälkeen tehtyjen tutkimusten mukaan brittiläisupseerit olivat satunnaisesti syyllistyneet ryöstelyyn, esimerkiksi saaren asukkaiden ollessa pakolaisina Gazassa, mutta suurpalo oli kuitenkin luultavasti kreikkalaisten merirosvojen ryöstelyn ohessa joko tahallaan tai vahingossa aiheuttama. Yhdistyneen kuningaskunnan hallitus kuitenkin suostui 1950-luvun aikana maksamaan palossa kadonneet tavarat, vaikka syyllisistä ei ollutkaan tietoa. Vasta kolmen vuosikymmenen kuluttua korvauksia alettiin maksaa, mutta niitä saivat ainoastaan 850 Ateenaan muuttanutta. Sen sijaan saarelle jääneet ja Australiaan muuttaneet jäivät kokonaan ilman korvauksia. Kreikkalaiset ottivat saaren hallintaansa 15. syyskuuta 1947, ja 22. maaliskuuta 1948 Kastelórizo liitettiin Kreikkaan. Tällöin Kastelórizolla asui alle 700 asukasta.


title: Kastelórizo

text: Monien peräkkäisten valloittajien aiheuttama poliittinen epävakaus sekä vuoden 1944 tulipalo saivat aikaan massamuuton saarelta 1900-luvun ensimmäisellä puoliskolla. Muuttoliike suuntautui Australiaan ja Yhdysvaltoihin sekä Rodokselle ja Ateenaan. Australiassa siirtolaisia asuu nykyisin Queenslandin ja Länsi-Australian osavaltioissa, mutta enemmistö, noin 10 000 Kastelórizolta kotoisin olevaa, asuu Perthissä Länsi-Australiassa. Kastelórizolaissukujuuret on myös Mick Michaelilla, joka toimi vuosina 1982–1988 Perthin pormestarina. Pienimmillään väkiluku oli heti sodan jälkeen, kun saarella asui ainoastaan viisi perhettä. He selvisivät turkkilaisten Kaşista lähettämillä ruokapaketeilla. Kreikan hallitus pelkää nykyisin, että saari joutuu osaksi Turkkia, jos väki saarella yhä vähenee.


title: Kastelórizo

text: Kastelórizon ainoa asutuskeskus Megísti muuttui täysin muun muassa saarelta pois suuntautuneen muuttoliikkeen, vuoden 1943 pommitusten, vuoden 1944 tulipalon sekä Kastelórizon eristäytyneisyyden vuoksi. Kuitenkin 1900-luvun jälkipuoliskolla talouden kehityksen myötä Megísti alkoi jälleen kasvaa.


title: Kastelórizo

text: Vuonna 1964 annettiin yhdysvaltalaisten tukema julistus, jonka mukaan Kreikka antaisi Kastelórizon Turkille vastalahjana, jos Kreikka ja Kypros solmisivat liiton. Kastelórizo ja Australiassa sijaitseva Perthin kaupunki solmivat ystävyyskaupunkisuhteet 10. elokuuta 1984 ja Perthin kaupungin virallinen valtuuskunta vieraili Kastelórizolla huhti-toukokuussa 2002. Kastelórizon lentoasema aloitti toimintansa vuonna 1986. Samaten saaren satamaa ruopattiin 1980-luvulla, että suuremmatkin alukset mahtuisivat sinne. Saari sai julkisuutta vuonna 1991 valmistuneen italialaisen "Mediterraneo"-elokuvan myötä, joka kuvattiin saarella. Elokuva sai vuonna 1992 muun muassa parhaan vieraskielisen elokuvan Oscar-palkinnon. Kastelórizo on toiminut osana kurdien pakotietä Kaşista Ateenan lähellä sijaitseville pakolaisleireille. Kaş kutsui joulun aikana 1992 kaikki kastelórizolaiset Kaşiin ja järjesti heille kaksipäiväisen juhlan kiitokseksi pakolaisten välittämisestä eteenpäin. Nykyisin Kastelórizon ja Kaşin suhteet ovat vieläkin paremmat, ja useat kastelórizolaiset tapaavat käydä Kaşissa ostoksilla. Kastelórizo oli Euroopan unionin ainoa paikka, jossa 29. maaliskuuta 2006 tapahtuneen auringonpimennyksen saattoi havaita täydellisenä.


title: Kastelórizo

text: Kastelórizolaiset ovat kautta aikojen elättäneet itseään kalastuksella ja merenkululla, ja saaren talous on kytkeytynyt mantereen puolella sijaitsevaan Lyykiaan. Vähän-Aasian rannikolta, jolla myös Lyykia sijaitsi, kastelórizolaiset saivat puuta laivanrakennuksen tarpeisiin. Saarelle, Mandrákiin, rakennettiin 1900-luvun puolivälissä telakka, jossa rakennetut laivat kulkivat Länsi-Euroopassa ja Mustallamerellä saakka.


title: Kastelórizo

text: Kastelórizon ja koko Megístin kunnan talous perustuu nykyisin alkutuotantoon ja matkailuun. Pääelinkeino on nykyisin pesusienten kalastus. Lisäksi Kastelórizolla on jonkin verran viinirypäleiden ja oliivien viljelyä. Kunnan asukkaiden tulot ovat alhaiset, ja väkiluku pienenee koko ajan.


title: Kastelórizo

text: Saarella sijaitsee Kastelórizon lentoasema, jonne lentää kreikkalainen Olympic Airlines. Lentoasemalle on päivittäin lentoja heinä- ja elokuussa Rodokselta. Lentomatka saarten välillä kestää 20 minuuttia. Saarella liikennöi paikallisbussi sekä taksi. Megístin kunnan mukaan Kastelórizolla ei ole julkista liikennettä.


title: Kastelórizo

text: Saarella on myös luonnonsatama, jota on kutsuttu parhaaksi Beirutin ja Pireuksen välillä. ANES-laivayhtiö liikennöi satamasta lautalla kahdesti viikossa Rodokselle ja matka-aika on 7,5 tuntia. Dodekanisos Seaways puolestaan liikennöi katamaraanilla saarelle Rodokselta kerran viikossa 2,5 tunnissa. Kastelórizolta pääsee laivalla myös Turkin Kaşiin, vaikka viime vuosina on kiistelty, onko saari laillinen saapumispaikka Kreikkaan ja Kreikasta pois.


title: Kastelórizo

text: Kastelórizon satamasta järjestetään retkiä lähisaarille, kuten Strongylílle ja Rolle.


title: Kastelórizo

text: Megístin kunnassa asui vuoden 2001 väestönlaskennassa 430 ihmistä, joista 406 Kastelórizolla. Megístin kunnan mukaan Kastelórizolla on nykyisin 450 asukasta, mutta joidenkin lähteiden mukaan vain 200–300.


title: Kastelórizo

text: Vielä 1900-luvun alussa Kastelórizolla oli 15 000 asukasta, mutta heistä suurin osa muutti Australiaan. Saarelle jääneet ovat elättäneet itsensä enimmäkseen kalastuksella, sillä Kastelórizon maaperä on köyhää. Kesien ajaksi Kastelórizon väkiluku kasvaa, kun saarelta lähteneiden jälkeläiset saapuvat sinne. He viettävät Kastelórizolla esimerkiksi perinteisiä häitä. Kastelórizolaiset ovat ortodokseja, mutta saarella on myös moskeija, joka oli käytössä vuoteen 1913 saakka.


title: Kastelórizo

text: Kastelórizolla syntyi Geórgios Mávros (1909–1995), joka toimi Kreikan ulkoministerinä vuonna 1974 ja Kreikan europarlamentaarikkona 1980-luvulla.


title: Kastelórizo

text: Kastelórizolla toimii Loúka Santrapén tuella rakennettu ja vuonna 1903 käyttöön vihitty Santrapeían koulu. Koulu on tarkoitettu sekä tytöille että pojille. Koulurakennus on uusklassisen Ateenan yliopiston jäljennös. Santrapeían koulu sijaitsee Pyhän Konstantinuksen ja Pyhän Helenan kirkon vieressä.


title: Kastelórizo

text:
Kastelórizolla sijaitsee paljon erilaisia nähtävyyksiä. Saaren sataman yläpuolella sijaitsevaan rinteeseen rakennettiin 1300-luvulla Johanniittain ritarikunnan linna. Linna sijaitsee punaisella kalliolla (Castello Rosso), ja koko Kastelórizo on mahdollisesti saanut nimensä tästä kalliolla sijaitsevasta linnasta. Ainoastaan osa linnan torneista ja osia ulkomuurista on yhä jäljellä. Linnan läheisyydessä on säilynyt Kreikan ainoa kallioon louhittu lyykialaishauta 300-luvulta eaa. Lähellä linnaa sijaitsee myös Pyhien Dimítrioksen ja Nikólaoksen kirkko. Niin ikään sataman yläpuolella sijaitsee saaren suojeluspyhille Pyhälle Konstantinukselle ja Pyhälle Helenalle omistettu Pyhän Konstantinuksen ja Pyhän Helenan kirkko, joka on rakennettu 1835.
Kastelórizon länsiosassa sijaitsee antiikinaikainen saaren pääkaupunki Palaiókastro, jossa on säilynyt vesisäiliöitä ja suuri määrä rakennuksia. Palaiókastrossa sijaitsee 200-luvulta eaa. peräisin oleva doorilainen akropolis, josta on löytynyt "Megísti"-nimen mainitseva kaiverrus. Palaiókastrossa sijaitsee Ágios Geórgios tou Vounoún luostari, jonka sisällä on Ágios Charálampoksen katakombi. Palaiókastron läheisyydessä sijaitsevat myös Pyhän Kolminaisuuden ja profeetta Elian luostarit.


title: Kastelórizo

text: Kastelórizolla, lähellä linnaa, sijaitsee myös arkeologinen museo. Museo on kaksikerroksinen rakennus, ja siinä on puutarha. Museossa on esineitä hellenistiseltä, roomalaiselta ja bysanttilaiselta ajalta. Lisäksi museossa on kansanperinnekokoelma. Vígla-vuorella sijaitsee mykeneläisen kulttuurin ajalta peräisin olevan kyklooppimuurin jäänteitä.


title: Kastelórizo

text: Kastelórizon eteläosassa sijaitsee 75 metriä pitkä, 35 metriä korkea ja 40 metriä leveä luola, jota kutsutaan nimellä Parastás tai Fókiali. Luola tunnetaan myös ”sinisenä luolana”, sillä auringonvalon taittumisen vuoksi vesi luolassa näyttää syvänsiniseltä. Luolassa asuu hylkeitä ja villejä kyyhkyjä.